Buhez ar Zent. pages 710, 711, 712, 713, 714. Encyclopédie Marikavel.\npages 710, 711, 712, 713, 714\n!!!!!!!!!!!!!!!!!!!!! corrections en cours\nThereza he deus skrivet he-unan, war urz he c'hovezour, al loden vrasan eus he bue. Dreist pep tra e kare ar zentidigez, ar wirione hag an humilite; rak-se, alïes e kav digare d'en em damall ha d'en em lakat izellan m'hall, kammed d'en em veuli.\nHe zad hag he mam, eus Avila, er Spagn, a oa tud eus ar renk uhelan. Eleiz a vugale a deuas d'eze. He zad en devoa tri eus eun dimezi kentan, ha nao eus eun eil; holl e savas aneze en doujanz Doue.\n« Ma zad, eme Thereza, a gare kalz lenn levriou mat, ha bezan en devoa hag a oa en yez ar vro, evit ma c'halljemp o lenn; ma mamm a oa a-du gantan evit deski d'imp hon deveriou a relijion ha lakat, dreist-oll, an devosion d'ar Werc'hez da ziwan ennomp. Biskoaz skouer fall ebet ne baras dirak hon daoulagad; ne veze grêt stad en ti nemet eus ar vertu. Ar beorien a gave bepred digerner mat; ar\nzervijerien a veze grêt d'eze evel da dud an ti. Biskoaz, war muzellou ma zad, n'am eus klevet an disteran gaou, nag an disteran leou-douet, nag an disteran drouk-prezegerez. »\nEn eur skol evel houman, Thereza a deuas, a vihanik, da vezan ive devot bras. Karet a rênt, eur breur d'ezi ha hi, lenn bue ar Zent, hag o welet ar vad hag ar joa o devoa ar verzerien o renti testeni ar gwad da Jezuz-Krist, e teuas c'hoant d'eze da skuilh ive o gwad evitan. N'o devoa er mare-ze nemet c'houec'h ha seiz vla. Setu i o tec'hel dre guz eus ti o zud hag en hent warzu bro ar Vuzulmaned. Eur yeontr d'eze o c'havas war-dro kêr Avila hag o digasas d'ar gêr. O welet n'hallent ket bezan merzerien, e lakjont en o fenn sevel peb a ermitach en liorz o zad; mes kaer o devoe, ne deujont biken a benn da zevel o lochen. Ar mogeriou, grêt gant mein sec'h, a-vec'h en o zav, a goueze en o foull. « C'hoariou bugale, eme Dhereza, hag a ziskouez, koulskoude, pegement a c'hrasou am eus bet a vihanik digant an Otrou Doue. »\nN'he devoa c'hoaz nemet daouzek vla pa gollas he-mamm. Neuze, he daoulagad leun a zaerou, ec'h eas dirak skeudenn ar Werc'hez goulenn diganti derc'hel en he c'henver plas he mamm.\nArôk daou vla goude, e oa chenchamant vras en he bue. Eur genitervez d'ezi leun a garante ar bed, a zaremprede an ti, ha Thereza he devoa grêt anezi he mignonez. Ne zaleas ket da zont da vezan henvel outi : « Ma 'm ije eun ali da rei d'an tadou ha d'ar mammou, eo lavaret deze evesât, dreist pep tra, na deufe o bugale da zarempredi re-all hag a c'hallfe deski d'eze treo poazus; eno eman ar\npenn kentan evite, rak dre natur omp troetoc'h d'ober an droug eget ar vad".\nHe zad a oa war evez ha ne zaleas ket lakat urz.\nThereza a oe kaset d'ar gouent. Pevarzek vla he devoa neuze. Ne zonje tamm ebet en em ober leanez, mes ar c'hoant-se a ziwanas buhan en he c'halon. En miz du 1534, e reas le en Urz Karmelitezed Avila. E oa neuze o ren he ugent vla. Kredi a rê d'ezi bezan en em gavet er porz. Fazian a rê.\nDoue a oa en gortoz a dreo bras diganti, ha red e oe d'ezi tremen dre ar boan evit en em brepari d'ar pez a vije fiziet enni. Epad pevar bla hanter, e renkas chom war he gwele ha gouzanv poaniou bras. Hi n'en em glemme ket. « P'eo gwir, emezi,, hon deus bet an holl vadou digant Doue, perak ne zigemerfemp ket ar boan eus e zorn ? Hag e chome laouen. Diwar neuze, e kemeras ar gustumans d'ober ar beden a galon, da chom bemde, epad eun heur hag ouspen, da zonjal en eur wirione bennak eus ar fe, da bleustri warni ha da glask an tu da lakat anezi da dalvezout evit mad he ene.\nAr yec'hed o vezan deut d'ezi eun nebeut, (ne deuas ken mat awalc'h, klanvidik e chômas,) e teuas adarre da vezan klouar en kenver Doue. He c'halon a chome stag ouz tud he devoa anavezet er bed. "Plijadur a gaven, emezi, o komz eus treo ar bed gant tud ar bed, ha dre ne veze ket ofanset Doue en divizou-se, e kaven digare da zerc'hel. » Doue a roas d'ezi da c'hôut ne telle ket d'ezan e vije he c'halon lodennet etrezan hag ar bed. Lôsk oa deut ive war ar beden a galon. An treo-ze holl a reio enkrez d'ezi evit ar rest eus he bue, ha pa deuio, en he humilite, da lavaret ne deo nemet eur bec'herez vras, ne lavaro nemet ar pez a zonj. Ne deuas da vezan birvidik adarre nemet p'en em roas a greiz kalon d'ar beden. « Gant a refet, emezi, arabad tremen hoc'h ene hep peden, n'eus forz pegen dievez, pegen divlas, pegen inaouet a vijec'h da gommans ; Doue ho tigollo. »\nHag en gwirione, Doue he digollas, hi ive. Diwar neuze e kreskas c'hoaz he finijennou hag he fedennou; diwar neuze ne c'houlennas nemet eun dra : « Pe gouzanv poan pe vervel » ; diwar neuze e reas le d'ober bepred ar pez a anavezfe evit bezan ar gwellan. Prest oa breman evit al labour a c'hede Doue diganti.\nAr reolen gos a oa deut gwall lôsk en kouenchou Karmel; ne oa mui pinijennus evel m'oa bet. Thereza, kelennet gant Doue, i zonjas digas endro reolen striz an amzer gentan. Evit-se e reas sevel en Avila eur gouent neve en enor da zant Jozef (1562). Eno e vleunias a neve vertuziou kaer Urz Karmel. Brezel a oe grêt d'ar zantez gant pennou-bras ar vro ha gant he c'henvroïz eus Avila; ne oe galvet gante nemet ar follez. Hi a chome bepred laouen ha, pa deue unan bennak da zigas kelou d'ezi eus an droug a vije lavaret anezi, e responte gant dousder : « Mat, mat ! lezet-e, ma vijen gwelloc'h anavezet gante, e kavjent digare da lavaret c'hoaz muioc'h. » Mes kaer a ve klask mougan ar vertu dindan eur bern geier, hi a ve bepred trec'h, ha seul-vuioc'h e ve bet labeet, seul-vui e teu da lufran. Evelse e c'hoarvezas ive gant Thereza. Ar pab Pi IV a ôtreas ar chenchamant digaset en Urz Karmel. Otre a oe roët d'ezi, zoken, d'ober ar memes tra evit Urz ar bôtred, hag arôk fin he bue he devoe ar joa da welet c'houezek kouent neve savet evit ar merc'hed ha pevarzek evit ar bôtred. Ouspen ar skoazel a roë Doue d'ezi, he dousder, he laouenedigez, he spered lemm hag he skiant a c'honeze an holl. Ar gwel hepken anezi a rê karet ar vertu.\nHe amzer divezan a dremenas o vont eus an eil kouent d'eben, o lakat urz en pep lec'h. Daoust pegen skuiz e veze gant ar beajou-ze, daoust n'he devoa mui tamm yec'hed ebet, e heuilhe pen-da-ben reolen he Urz; betek an de divezan e talc'has da vezan eur skouer beo evit he c'hoarezed. O tont eus sevel eur gouent neve en Burgos, e kouezas klanv en Alb. Santout a reas e oa deut eviti ar mare da vont daved an Hini he devoa kement karet ha laket karet hed he bue war an douar. Goulenn a reas he zakramanchou divezan, hag en eur lavaret ar c'homzou-man : « Ma Doue, na zisprizet ket eur galon glac'haret gant ar c'heun d'he fec'hejou, » e varvas en peuc'h, d'ar 15 a viz here 1582.\nHe c'horf a oe beziet en kouent Alb, hag eno e chomas tri bla. Neuze, war c'houlenn ar pennou-bras eus Urz Karmel, e oe kaset da Avila. Mes er bla war-lerc'h, war glemm duk Alb ha war urz ar pab, e oe digaset a neve da Alb. Ar c'horf a oa chomet en e bez, gwevn an izili anezan evel pa vijent beo. Nao bla ha tregont goude he maro (1621), e oe laket en renk ar zent. Meur a hini eus an dud o devoa he anavezet a deuas da renti testeni eus he zantelez hag eus he miraklou.\nEn de-man e rêr ive gouel sant Konogan, diskibl sant Gwenole, hag eskob Kemper war-lerc'h sant Korantin. Eur barouz en hon bro, Treogan, he deus he gemeret da batron : chapeliou an eus en Karnot, en Gronwel hag en Lokarn, en Penhars. Ar zant-man a zo pedet ouz an derzien.\nKenteliou santez Thereza\n- Komzet nebeut, dreist-oll, pa vefet en kompagnunez vras.\n- Bezet laouen gant ar re a zo el laouenedigez; kemeret peurz en glac'har an dud glac'haret, evit o gonid holl da Jezuz-Krist.\n- Na lavaret kammed vad ac'hanoc'h hoc'h-unan, nag eus ho spered, nag eus ho tanve, nag eus ho ligne.. dalc'het sonj hoc'h eus bet an holl dreo-ze digant Doue.\n- Gret pep tra evel pa vije Doue test eus hoc'h oberou; arabad drouk-prezek na selaou ar re-all o trouk-prezek.\n- Arabad eo d'ec'h gourdrouz epad ma vezo droug ennoc'h, gorozet ma vezo tremenet ho kouad.\n- Sonjet n'eus nemet eun ene da goll pe da c'hounit, ne varvfet nemet eur wech, eo berr ho pue, hag e teu, d'he heul, eun eternite a boan pe a joa.


Istor Lanwern l'histoire de Lanvern\nDont a ra anv Lanwern eus Lan (peniti, manati) ha Gwern (yeun, hag ivez anv ur wezenn a gresk en douaroù gleb).\nGant menec'h abati Landevenneg, krouet tro-dro d'ar bloavezh 500, e voe savet amañ, e-kerzh an 11vet kantved, ur prioldi. Ur prioldi a zo ul lec'h bevañ evit ur priol karget da verañ madoù an abati. Gwir eo, kalzik a zouaroù eus an trowardroioù a oa bet roet gant konted Kerne, perc'henned bras anezho, da venec'h Landevenneg.\nGouestlet da Sant Filiber, abad kentañ Jumiège ha Noirmoutier, eo iliz Lanwern ur savadur savet, evit ar pezh a sell ouzh ar chantele, e-kerzh ar 15vet kantved (levezon skol Pontekroaz) hag evit ar pezh a sell ouzh an nev e-kerzh ar 16vet kantved.\nDa heul emsav ar Bonedoù Ruz e 1675, e roas Loeiz XIV hag an dug de Chaulnes, gouarnour Breizh, an urzh da ziskar kloc'hdier ilizoù Lanwern, Langiwa, Lanvorc'h e Pont-'n-Abad, Kombrid, Plogastell-Sant-Jermen ha Tregeneg dre m'o doa brallet ar c'hleier da c'hervel d'an emsav. Morse n'eo bet adsavet ar c'hloc'hdi abaoe.\nParrez Lanwern, diazezet e 1364, a oa bihan ken-ken, ha trev Sant Honore a oa buan staget outi. Un iliz a voe savet koulskoude tre e-kichen ar prioldi ha gouestlet e oa houmañ, da Itron Varia ar Folgoad, dres evel ar chapel lec'hiet e koad Landevenneg.\nE 1678 e oa an iliz-mañ en ur stad fall-tre ken e rankas ar barezianed implij, gant aotre ar priol, hini Sant Filiber. A-benn ar fin eo bet distrujet da vat e 1747. Adimplijet eo bet lodennoù deusouti da adaozañ chapel ar prioldi a zeuas da vezañ adalek neuze an iliz parrez.\nGoude an Dispac'h eo bet lammet kuit trev Sant Honore eus parrez Lanwern ha staget eus Plogastell-Sant-Jermen. Lanwern e-unan a zo bet staget ouzh parrez Ploneour e 1825. Memestra a zo c'hoarvezet gant kumun Lanwern. Ar c'humun berrbad-mañ, krouet e 1795 a voe lonket gant Ploneour e 1827.\nAbaoe 1926 eo enskrivet ar chapel war roll ar Savadurioù Istorel.\nBetek 1946 e veze lidet oferennoù ar Sul hag ar ouelioù kristen er chapel. Met goude, 'blam' da stad mantrus an doenn, eo bet paouezet, war bouez ar pardon, gant pep tra. E-pad un dek bloaz bennak zoken n'eus bet pardon ebet. E-kerzh ar bloavezhioù 1960 e oa goloet al leur-zi gant atredoù kouezhet eus an doenn, an iliav a greske war ar mogerioù, al linad ha plantoù gouez all a aloube ar chapel.\nEus Gradlon-Ploneour da prioldi Lanwern\nE diellevr Landevenneg (11vet kantved) a reer anv eus tri Gradlon disheñvel. Gradlon Meur da gentañ, an hini a vez anavezet evel "ar roue Gradlon" hiziv an deiz, renet en dije er 6vet kantved, ha sellet gant an hengoun evel an hini en deus savet, gant Gwenole, Kaourintin ha Tugdual, Bro Gerne. Gradlon Flamm da eil met n'eus titour all ebet diwar e benn. Gradlon-Ploneour da drede ha n'eus nemet hemañ diwezhañ eo bet testeniekaet e vuhez. Ren a reas e penn-kentañ an 9vet kantved ha gwareziñ a rae kalz abati Landevenneg. Stourm a reas, e-kichen Karl-Veur, a-enep an Normaned. En aner avat, evel ma ouzer, pa oa distrujet abati Landevenneg e 913 ganto ha pa renkas ar menec'h divroañ.\nE-kreiz an 10vet kantved, ur wech deuet ar peoc'h en-dro, e roas ar beskont Diles, mab-bihan Gradlon-Ploneour e vefe hemañ, ur sammad brav a vadoù hag a zouaroù lec'hiet e Kap Kaval da Landevenneg. Ar madoù-se, lec'hiet e Ploneour hag en trowardroioù (Purid, Beuzeg-Kab-Kaval) a oa o tont eus "e hêrezh personel bet roet dezhañ gant e dud brudet". Tamm-ha-tamm e kreskas ar bern madoù roet da abati Landevenneg gant konted Kerne kement ma voe divizet gant tud an abati, en 11vet kantved, lakaat sevel ur prioldi e Lanwern a-benn kaout ur priol war al lec'h karget da zastum an tailhoù war dachenn kornôg Kerne.\nPerak e oa bet gouestlet iliz ar prioldi savet e fin ar 14vet pe e penn-kentañ ar 15vet da Sant Filiber ? Sur a-walc'h eo 'blam' d'an eskemmoù etre abati Landevenneg hag an hini savet e Noirmoutier gant Sant Filiber. Eskemmoù kroget da vare an divroañ goude tagadennoù an Normaned. War a seblant e vije aet Gradlon-Ploneour da echuiñ e vuhez e Noirmoutier.\nAr prioldi a-vremañ a zo eus ar 16vet kantved. Ur manac'h-merour e oa ennañ betek ar 17vet kantved. Goude e teuas da vezañ presbital ha goude c'hoazh sez un ti-feurm betek 1960 pe war-dro. Pep kentañ devezh a viz Here e veze ur foar e Lanwern. Bez' zo bet eus ar foar-se betek ar bloavezhioù etre an daou vrezel-bed.\nTisaverezh ar chapel\nSavet eo bet ar chapel war daou brantad disheñvel ha gant daou zoare tisaverezh disheñvel. Eus tu ar sav-heol e kaver ar chantele savet er 15vet, ma n'eo ket er 14vet, gant doare Skol Pontekroaz. E-keit-se emañ an nev hag ar c'hloc'hdi eus ar 16vet kantved.\nTroc'het eo ar penn-chantele eus an nev gant daou bilier meurdezus stummet gant un hordennad kolonennigoù, garanoù ha kerioù. Liammet eo a bep tu ouzh ar c'hostezioù gant gwaregoù-bolz krommvegek. E penn-kentañ, evel ma oa ar boaz d'ar mare-se, e oa diazezet ar c'hloc'hdi war ar melloù gwaregoù-bolz, sur a-walc'h. Ar gwaregoù-se a oa savet o-unan war melloù peulioù ar gwareg kreiz (evel ar pezh vez gwelet e chapel an Treminou). Rozenn gaer ar chantele a zo ivez eus ar 15vet kantved. An nev, stummet gant peulioù hep togenn, n'eo ket ken heverk. E penn anezhi e kaver ar porched-kloc'hdi savet er 16vet kantved e plas an hini orin.\nAn nor-talbenn dindan ar c’hloc'hdi a zo, splann hag anat, eus ar c'hotek flammek eus ar 16vet kantved. Gwelet a reer eno ur wareg stumm dornel ur paner ha warnañ ur wareg damblaen-begek oc'h echuiñ gant ur fleurenn hag he div golonenn gwedennet a bep tu d'an nor. Merzout a reer ivez ar skoazennoù-korn toget gant nadoezioù a-benn pouezañ muioc'h c'hoazh war kranded an talbenn.\nLevezon "Skol Pontekroaz"\nSur a-walc'h eo tro-dro d'an 13vet kantved e tegouezhas ar c'hiz tisaverezh-se, levezonet gant an arz saoz-normand, war savadurioù ar Vro-Vigoudenn ha re ar C'hab. O vezañ m'eo iliz Itron Varia Roskudon ar savadur pennañ eus an arz nevez-se e kaozeer eus Skol Pontekroaz. Met sur a-walc'h eo e Langidou e voe implijet evit ar wech kentañ. E-pad daou gantved en em ledas an arz gotek kentañ-se a-dreuz Kerne. Anat eo war chapel Lanwern doareoù fin ha skañv ar c'hiz-se.\nAroueziet eo an arz-se dre e beulioù mistr stummet gant kolonennigoù renket e rozennoù kompez, dre e waregoù kinklet gant un hordennad mouladurioù oc'h adkouezhañ e korbelloù a-us d'an dogenn, dre e dogennoù ledan hag izel a-boan kinklet pe gwisket gant ur frizenn delioù. Diazezoù ar peulioù a zo alies savet adalek ur sichenn-bank rond pe karrez.\nMeskaj ar greunvaen hag ar prasinit\nWar ar savadur e weler mat eo bet implijet ar greunvaen (perzh pennañ) hag ar prasinit. Eus tu ar c'hreisteiz e weler war ar garnell prinistri e prasinit. Ar maen gwer-mañ a zo bet implijet ivez evit bankeier porched an hanternoz, evit daradur ar chantele, evit aoter an tu dehou. Implijet eo bet ivez evit ar mogerioù, mesket gant greunvaen eus Ploneour-Lanwern, dreist-holl evit pignon kroazenn ar c'hreisteiz, ha krouiñ evel-se ur meskaj livioù etre sklaerder ar greunvaen ha teñvalijenn ar prasinit.\nAr prasinit, implijet kalz gwechall er vro, a zo ur maen gwer teñval hag aesoc'h evit ar greunvaen da vennañ. Frammet dre gwiskadoù eo aes a-walc'h bennañ ennañ daroù ha mein plad.\nDelwennoù kozh e koad liesliv, adlakaet e stad evit lod anezho, e stad fall evit lod all hag a orin eus chapel Lanwern a zo dalc'het e meur a lec'h.\n- Delwenn Sant Gwenole, 15vet kantved, 110 sm a uhelder, dalc'het e Landevenneg, ar gammel anezhi a zo bet adrenket evit ul lodenn.\n- Ar beziadur, 15vet kantved, 70 sm a uhelder, a orin eus Flandrez (?), strollad kizellet, mac'hagnoù niverus el lodenn traoñ (chapel Langiwa)\n- Delwenn Sant Mikael o trec'hiñ war an aerouant, 16vet kantved, 100 sm a uhelder, an divrec'h hag ar goafoù aet diwar wel, ar sichenn hag an aerouant mac'hagnet (iliz parrez)\n- Delwennoùigoù koad 12 abostol ar stern-aoter eus ar 16vet kantved, 52 sm a uhelder, un delwennig aet diwar wel (presbital Langiwa)\n- Ar Werc'hez gant he bugel, 16vet kantved, 100 sm a uhelder, adnevesaet (iliz parrez)\n- Doue an Tad, 17vet kantved, 108 sm a uhelder, ul lodenn eus strollad an Drinded, adnevesaet (iliz parrez).\nHent an adnevesaat\n- 1965-1970 : an Ao hag an Itron Le Bihan, perc'henned war ar presbital kozh stok ouzh ar chapel a grogas gant labourioù diharzañ ha lakaat e stad.\n- 1979 : adkroget eo bet da lidañ ar pardon diwar intrudu Jean Canevet, kuzulier parrez e karg eus ar chapel er mare-se.\n-1984 : krouidigezh kevredigezh buheziñ karter Lanwern. Derc'hel d'an hengounioù lec'hel (pardon bloaziek eil sulvezh a viz Gouere) hag ober kement a zo ezhomm evit lakaat al lec'h er stad vat hag adnevesaat ar savadur eo he falioù pennañ. E-kerzh ar bloavezhioù da heul eo bet graet un nebeud labourioù evit gwellaat an traoù : kreñvaat ar mogerioù ha tintañ ar wareg-speuradenn, sevel moger ar porzh-iliz ha toullañ ar stêr, sevel sanioù dizourañ, kaletaat ar foenneg stok ouzh ar chapel, lakaat ar c'halvar e stad vat en-dro, hag all.\n- 1998-2004 : ur mell chanter adneveziñ. Ur mell chanter adneveziñ, renet gant an tisavour Armand Le Garrec, a grogas e 1998. Etre 2000 ha 2004 e voe yac'husaet ar mogerioù ha kreñvaet ar gwaregoù. Distaliet e voe ivez ar wareg-speuradenn kreiz hag ar gwaregoù kostez a-benn gellout staliañ un treust, lakaet war peulioù, a zougo pep tra goude-se. Distaliet hag adstaliet eo bet ivez an daradur mein, adsavet ar prenestr aet da fall eus tu kroazenn an hanternoz ha kreñvaet ar c'holonennoù.\n- 2004 : legad Milou Cossec. Kenwerzhour e Krec'h Kalvig hag ezel eus kevredigezh Lanwern abaoe ar penn kentañ e varvas Milou a-daol-trumm e miz Even 2004. Dizoleiñ a reer d'ar mare-se e ro e holl vadoù d'ar gumun en ur c'houlenn ez afe pep tra evit derc'hel ar chapel e stad vat hag evit reneveziñ anezhi. A-drugarez d'an hêrezh-se e c'heller bremañ mont war-zu un adnevesaat klok eus ar chapel.\n2011-2012 : adc'hanidigezh ar chapel\nDigoret ez eus bet e 2006 ur genstrivadeg tisavourien evit sevel un doenn. Ar raktres degemeret, renet gant an tisavourez-glad Marie-Suzanne de Ponthaud, a glask da gentañ tout enframmañ ar savadur en e endro en ur implijout stummoù ha dafar eus ar vro. Daoust da se e vez implijet metal evit ar frammoù-koad pennañ met ivez, dindan stumm kelc'hioù, evit lakaat da soñjal er bolz koad a-orin. An doenn a denn ouzh toennoù all chapelioù an tro-dro gant mein-glas tev Angers staget gant tachoù kouevr hag ul leinienn teoloù gwerniset.\nE pep hini eus pevar c'horn diavaez ar chapel e kaver pep a avielour aroueziet dindan stummoù loened evel giz ar Grennamzer : an erer evit Yann, an ejen evit Lug, al leon (mac'hagnet) evit Mark hag an ael o terc'hel an Aviel (mac'hagnet) evit Mazhev.


Pajenn:Luzel - Koadalan.djvu/19 - Wikimammenn\nPajenn:Luzel - Koadalan.djvu/19\n— Ha kerkent a tro ann ijenn en ki, ha da redek trezeg ar gèr. — Hag ann tri varc′hadour war he lerc′h, troït en tri bleiz ! — Ar c′hi a arru da genta e-toull-dor ti Koadalan, hag a lamp ebars. Ha kerkent setu-han en den, rag Koadalan he-unan a oa. — Ann tri bleiz, deut da vea are tri varc′hadour, a chomm e-kichenn ann or :\nAdtapet diwar « https://br.wikisource.org/w/index.php?title=Pajenn:Luzel_-_Koadalan.djvu/19&oldid=133357 »


Pajenn:Le Gonidec - Bibl Santel pe Levr ar Skritur Sakr, eil levr.djvu/620 - Wikimammenn\nPajenn:Le Gonidec - Bibl Santel pe Levr ar Skritur Sakr, eil levr.djvu/620\n2. Ra vézô rôed d’é-hoc’h ar c’hrâs hag ar péoc’h. Bépréd é trugarékaomp Doué évid-hoc’h holl, ô kaout koun ac’hanoc’h héb éhan enn hor pédennou ;\n3. Oc’h anaout ôberiou hô feiz, labouriou hô karan̄tez ha stardder hoc’h espéran̄s é Jézuz-Krist hon Aotrou, dirâk Doué hon Tâd.\n4. O chouzout, va breûdeûr karet gan̄d Doué, pétrâ eo bét hô tilenn :\n5. Râg hon Aviel né ket bet anavézet gan-é-hoc’h gan̄t geriou hép-kén, hôgen ivé gan̄t burzudou, ha gan̄t ners ar Spéred-San̄tel, hag enn eul leûnder brâz : ha c’houi a oar ivé pétrâ em eûz gréad évid-hoc’h pa oann enn hô touez.\n6. Ével-sé c’houi a zo deûed da heûlierien d’é-omp, ha d’ann Aotrou, ô véza digéméret ar gér enn eunn en̄krez brâz, gan̄t lévénez ar Spéred-San̄tel.\n7. Enn hévélep doaré ma oc’h deûed da skouér d’ar ré holl a gréd er feiz er Masédonia hag enn Akaia.\n8. Râk né két bét hép-kén rôet mâd da anaout gan-é-hoc’h gér ann Aotrou er Masédonia hag enn Akaia ; hôgen ar feiz hoc’h eûz é Doué a zô ker brudet é pep léac’h, né két réd d’é-omp komza anézhan̄.\n9. Rag ann holl a zanévell pénaoz omp deûet enn hô touez, ha pénaoz hoc’h eûz kuitéet ann idolou, évit trei ouc’h Doué, hag évit servicha ann Doué béô ha gwîr,\n10. Hag évit gortozi eûz ann en̄v hé Vap Jézuz, péhini en deûz dazorc’het eûz a douez ar ré varô, ha péhini en deûz hon tennet eûz ar vuanégez da zon̄t.\n1. Rak c’houi hoc’h-unan a oar, va breûdeûr, pénaoz hon donédigez enn ho touéz né két bét difrouez :\n2. Hôgen goudé béza bét gouzan̄vet kalz a-raok, ha béza bét karget a gunuc’hennou, évet ma ouzoc’h, é Pilippoz, hor boé fisian̄s enn hon Doué, hag é prézégchomp d’é-hoc’h Aviel Doué gan̄t kalz a bréder.\n3. Râg hor c’hélen n’en deûz két desket d’é-hoc’h ar fazi, nag al lousdôni, ha n’hon eûz két ho touellet ;\nAdtapet diwar « https://br.wikisource.org/w/index.php?title=Pajenn:Le_Gonidec_-_Bibl_Santel_pe_Levr_ar_Skritur_Sakr,_eil_levr.djvu/620&oldid=156329 »\nKemmoù diwezhañ degaset d'ar bajenn-mañ d'an 15 C'hwe 2020, da 22:52.


Brezel Cristera - Wikipedia\nEmsavidi krouget gant soudarded ar gouarnamant.\nPennrenerien an emsavadeg\nAr Brezel Cristera anavezet e spagnoleg evel La Guerra Cristera, pe Guerra de los Cristeros pe Cristiada zo ur brezel-diabarzh e Mec'hiko hag a badas eus 1926 betek 1929 etre gouarnamant Plutarco Elías Calles ha bezinoù katolik, leaned, beleien pe tud diveleg, kouerien peurliesañ, hag a stourme ouzh al lezenn a oa bet savet gant ur galloud, enepkatolik da-vat, da vevennañ galloud an Iliz katolik. Dont a ra an anv eus anv an emsavidi a youc'he « Viva Cristo Rey ! ».\nHervez Bonreizh Mec'hiko 1917 e oa difennet ouzh an ilizoù kemer perzh er politikerezh, perc'hennañ madoù ha lidañ ar relijion e-maez an azeuldioù. Da gentañ ne oa nemet enebiezh lec'hel, met kreskiñ a reas an afer goude galv ar c'hevre katolik d'ar 1añ a viz Genver 1927.\nE nevezamzer 1929 e oa 50 000 den oc'h en em gannañ : 25 000 dindan ar jeneral Gorostieta, 25 000 e bandennoù skignet amañ hag ahont.\nLavaret ez eus bet e oa bet lazhet 250 000 den en holl, pe e tu an arme pe e tu an emsavidi pe e-touez ar bobl.\nElena Garro : Recuerdos del porvenir, (novela)\nJesús Goytortúa Santos : Pensativa, (novela)\nGraham Greene : El poder y la gloria, (novela)\nJosé Revueltas : El luto humano, (novela)\nJuan Rulfo : El llano en llamas, (colección de cuentos)\nÁlvaro Pombo : Una ventana al norte, (novela)\nAgustín Yáñez : Al filo del agua, (novela)\nAdtapet diwar « https://br.wikipedia.org/w/index.php?title=Brezel_Cristera&oldid=1821502 »


Pajenn:Almanak Breiz Izel (1872).djvu/50 - Wikimammenn\nPajenn:Almanak Breiz Izel (1872).djvu/50\nevel tud ar Gommun. Ul levr kaer a skrivaz d’ar c’houlziou-se, evit diskouez sklêr penoz ar pez hen eûz goneet pep-hini dre he labour hag he boan a zo d’ezhan, hag ann hini a c’hoanta hen lemel digant-han a zo ul laer, ha zoken un torfedour. Na roaz ket bep-tro he vouez, pe he vot, en gallek, da blijout d’ann holl, ha, me oar-vad, hen eveuz keuz brema d’hi beza roet evel m’hen eveuz grêt a-weziou (quelque-fois) ; met, da vihanna, hi roaz bep-tro hervez he gonsianz, ha bepred a chomaz un den onest. Evel-se ive ez oe kemerret a lakeet er prison pa reaz ho zol potred ann daou a viz Kerdu 1851. Prestig goude a tistroaz en Franz, met na c’hallaz ken, siouas ! beza euz ar gouarnamant.\nEr bloavez 1863, ez oe koulzgoude hanvet Depute, en Paris, hag a komzaz alies eneb brezel gwall-reuzeudik (désastreuse) ar Mexiq, pehini a zo koustet d’imp kement a soudarded hag a arc’hant, hag a zo bet evidomp ker mezuz. Met ar c’houlz (le moment) ar muia enoruz euz he vuhe, marteze, a oe ar bemzek a viz Gouere, pa esaaz harza ar brezel milliget eneb ar Prus. Alies hen defoa lâret d’ar gouarnamant ha da gambr ann deputeed kaout disfizianz euz ar Prus, met den a-bed na reaz van euz he gomzou, ha Napoleon III a zo ann drivet roue (souverain) diskaret evit beza stoufet he diou skouarn da aliou mad ann otro Thiers. Ann otro Thiers hen defoa roet ann ali da harza da em vrasaad ar Prus, pehini a em gavaz kresket braz he galloud goude ma defoa goneet viktoar Sadova var ann Autrichianed, er bloavez 1866. Roët hen defoa ive ann ali da greski ann niver euz ar soudarded, met na ioulle ket gwelet mont a-eneb ar Prus gant armeou re-vihan, goude hi beza lezet da dont da veza ken krenv. Hogen, a-eneb d’ar skiant vad, ann Impalaër a lezaz ar Prusianed da greski ho nerz, d’ar c’houlz m’hen dije gallet ho harza da ober kement-se, ha pa oe deut ar Prus da veza krenvoc’h eget ar Franz, a tisklèriaz ar brezel, evel un diot. Ann deputeed pere a oa a-du gant ann Impalaër a veule anezhan hag a krient : — Da Verlinn ! da Verlinn !  — evel ar ganfarded (les gamins) dre ar ruiou. Ann otro Thiers a esaaz ober d’ezhe gwelet penoz na oa nemet digareou fall evit ober ar brezel, ha na oa ket prest hon arme. Tamallet a oe neuze da veza gwerzet d’ar Prusianed.\nSetu ama darn euz ar c’homzou a lâraz en de brudet-se :\n↑ Berlinn a zo penn-kêr, en gallek — capitale — ar Prus, evel Paris a zo penn-kêr ar Franz.\nAdtapet diwar « https://br.wikisource.org/w/index.php?title=Pajenn:Almanak_Breiz_Izel_(1872).djvu/50&oldid=118988 »


Rubén González (pianoour) - Wikipedia\nRubén González (pianoour)\nRubén González (1919-2003) a oa ur pianoour kuban.\nGanet e oa e Santa Clara (Kuba) d'ar 26 a viz Mae 1919.\nEvitañ da vezañ troet gant ar medisinerezh e oa bet ret dezhañ paouez gant e studioù dre ma oa berr an arc'hant gantañ. Ur pianoour hep e bar e oa, bet tapet e ziplom gantañ e Skol-Sonerezh Cienfuegos (Kuba).\nE miz Meurzh 1996 en doa kemeret perzh en enrolladur an albom Buena Vista Social Club gant sonerien ha kanerien gozh all eus Kuba evel Ibrahim Ferrer, Orlando "Cachaito" López, Eliades Ochoa, Omara Portuondo, Compay Segundo, Barbarito Torres hag all. Un teulfilm a oa bet savet diwar-benn an darvoud-mañ gant ar filmaozer alaman Wim Wenders.\nAet e oa da Anaon en e di e La Habana d'an 8 a viz Kerzu 2003.\nSed amañ roll ar pladennoù bet enrollet gantañ evel unsoner :\n1999 Estrellas de Areito\nAdtapet diwar « https://br.wikipedia.org/w/index.php?title=Rubén_González_(pianoour)&oldid=1469052 »\nKemmoù diwezhañ degaset d'ar bajenn-mañ d'an 4 Ebr 2013, da 17:49.


Menez C'homm - Wikipedia\nmenez e Penn-ar-Bed\nMenez C'homm a zo un dorgenn, 330 m hec'h uhelded, hag a zo e kornaoueg Breizh. Penn pellañ ar Menez Du eo.\nRannet eo etre kumunioù Dineol, Ploudiern ha Sant-Vig dreist-holl.\nTeir uhelenn a zo gant ar menez:\nar Yed a vez graet eus an hini uhelañ (330 m),\nar Yelc'h eus an eil (298 m)\nar Minig (248 m).\nMenez C'homm er pelloù, ha Bae Douarnenez.\nDont a ra anv ar menez eus e stumm moarvat, ar ger komm, hag a gaver alies el lec'hanvadurezh keltiek, hag a dalvez ur seurt kib etre daou venez (keñveriañ gant anv Kommanna da skouer). Evit Menez C'homm eo an tamm dinaou a weler etre an daou veg uhelañ.\nOuzh harz ar menez e kaver ar stumm digemm en anv ar gêriadenn Kergoad-Komm.\nAnavezet e oa gant merdeerien an Henamzer dre an anv latin Mons occidentalis p'eo un mell arouez-aod. Hervez tud 'zo, evel Léon Fleuriot, e c'hallfe bezañ ivez ar Cruc Ochidient meneget gant Nennius (Historia Brittonum , rann 27) hag a ro bevennoù an dachenn roet d'ar Vrezhoned kentañ er pezh a zeuy da vezañ Breizh diwezhatoc'h:\n« ... multas regiones a stagno quod est super verticem montis Jovis usque ad civitatem quae vocatur Cant Guic, et usque ad cumulum occidentalem, id est Cruc Ochidient » (...meur a rann-vro etre ar poull a gaver e beg menez Jovis, betek ar gêr a zo anvet Cant Guic, ha betek beg ar menez er c'huzh-heol a zo Cruc Ochidient) (taolit pled eus ar ger cumulum a seblant degas da soñj ar ger komm).\nMeurvein a oa war ar menez gwechall, kalzik a zo bet distrujet e-kerzh ar brezel bed diwezhañ. Chom a ra c'hoazh taol-vaen Menez Lie.\nWar-du ar Su e kaver ur chapel savet er XVIvet kantved gouestlet da Itron-Varia Menez-C'homm el lec'h ma veze foarioù e kroaz an hentoù Kraozon-Karaez ha Brest-Kemper. Pelloc'h, e su ar menez, e kaver ivez al lec'h ma oa sañset peniti sant Kaourintin e parrez Ploudiern. Aze, e kêriadenn Leskobed, ez eus ur chapel vodern en anv ar sant.\nE tu ar gevred, e Sant-Vig, e kaver ur chapel anvet sant Kom, dre heñvelebiezh gant anv ar menez hep mar.\nOuzh tor ar menez, eus tu ar reter, ez eus ur bern mein hag a vije, hervez ar vojenn, bez ar Roue Marc'h.\nTreuzet eo Menez C'homm gant ar GR 37.\nAdtapet diwar « https://br.wikipedia.org/w/index.php?title=Menez_C%27homm&oldid=1883579 »\nDernière modification le 21 Eos 2020, à 16:45\nKemmoù diwezhañ degaset d'ar bajenn-mañ d'an 21 Eos 2020, da 16:45.


Publié le 19/04/22 12:57 -- mis à jour le 19/04/22 12:57\nDaniel Carré (Ar relijion hag an trede republik) - Pennad Kaoz : Kemer a ra harp Daniel Carré war al levr “Teñzor an Ardeven”, evit lakaat ar gaoz war istor an trede Republik e penn-kentañ an XXvet Kantved.\n«O zonkadur dezhe a oa hentiñ ar bobl». Peseurt roll oa gant ar veleion e grez an trede Republik ? Setu petra 'zo displeget 'ba 'n abadenn-se gant Daniel Carré.\nPrezidant Ti Douar Alre eo Daniel Carré met kelenner war an istor-douaroniezh eo bet ivez.\nUn atersadenn don ha fonnus, diwar-benn roll ha pouezh ar relijion e pad an trede republik.\nGantañ e vo lakaat ar gaoz war ar c'hemmoù bras a zo bet er gevredigezh e fin an 19vet kantved o kemer harp war al levr nevez «Teñzor an Ardeven ».\nIstitlet e brezhoneg.


Entrée « AGRESSIVITÉ. »\nAgressivité. ◊ Aggression, Aggressivität. ◊ aggressivity, aggressiveness. ◊ argadusted.\nTued a zo e amkan noazout ouzh an hentez, e zistrujañ, e zestrizhañ, e vezhekaat, h.a., o c’hoari dre realoù traek pe eriunellek, o kemer hent ar mont diouzh (nac’h reiñ skoazell) koulz ha hent ar mont da, en dachenn argelel (an ironiezh) koulz hag en dachenn drael (ar feulster korf). Degasadenn ar bredelfennerezh eo bet lakaat a-wel an argadusted en he c’heñverioù gant ar revelezh ha digejañ he diazez luzadel.\nEr pleustr e tinoer an argadusted e meur a gleñved (neuroz mac’hennel, paranoia). Keal an amluskegezh a empleg ar vezañs kevret ha kenlive eus ar garantez hag ar gasoni. Er studienn vrudet en deus savet Freud a-zivout ar fentigell (Der Witz und seine Beziehung zum Unbewussten, 1905) e tiskler : “Pa na vez ket graet eviti he-unan, pa na vez ket dinoaz, ne c’hell ar fentigell bezañ nemet en arempred daou dued […] ; pe ez eo ur fentigell dagus (o talvezout da argadiñ, da flemmañ, d’en em zifenn), pe ez eo ur fentigell hudur.”\nEn arlakadenn gentañ al luzadoù ez eneb Freud al luzadoù revel ouzh al luzadoù-emgemmirout. Klask a ra displegañ ar realoù hag ar c’hantaezennoù argadus, ar sadegezh hag ar gasoni da skouer, dre ur c’hoari kemplezh etre an daou rizh bras a luzadoù. Ar gasoni n’eo ket ur garantez eilpennet ; “ar pimpatromoù gwirion eus an darempred a gasoni ne zeuont ket eus ar vuhez revel, hogen eus striv ar me d’en em gemmirout ha d’en em haeriñ”. E domani al luzadoù-emgemmirout, Freud a spisa evel arc’hwel pe zoken evel luzad dizalc’h an ober-gavaelañ an ergerc’henn : anv a ra eus “luzad-gavaelañ” (Bemächtigungstrieb). Bez’ e ve liammet al luzad-gavaelañ ouzh ur benvegad dibarek, ar gahereg, hag ouzh ur bazenn resis eus an emdroadur, ar bazenn sadek-fraezhel. A-du-rall, diseblant e chom ar gouzrec’h “o noazout ouzh an ergerc’henn pe ouzh he c’has da get”, pa na ziwan an damant d’an amgen ha d’e boan nemet da-geñver an eiltroadur mazoc’hek, prantad ma’z a al luzad-gavaelañ diziforc’hadus diouzh ar broud revel a zevoud.\nGant arlakadenn diwezhañ al luzadoù ez a brasoc’h lec’h an argadusted. “Lakaet ez eus ul lod eus al luzad a varv rag-eeun en arempred al luzad revel ha pouezus eo e roll eno. Ar sadegezh eo er ster strizh. Ul lod all ned eo ket distroet en doare-se ouzh an diavaez hag a chom er bevedeg ma emañ ereet ent libidinel gant ar broud revel en amheuilh […] ; anaout a reomp aze ar vazoc’hegezh kentael, erogen.” Evit al lod eus al luzad a varv distroet ouzh an diavaez gant harp ar gahereg pergen, e ra Freud anezhañ al luzad-argadiñ. Da notañ eo ne c’hell, hervez Freud, al luzad-argadiñ na moarvat an tued d’an emzistruj bezañ diverzet nemet en o c’hendeuzadur gant ar revelezh (sl. UNION — DÉSUNION DES PULSIONS).\nAlies e vez heñvelaet gant ar vredelfennerion an daouelezh luzadoù a vuhez — luzadoù a varv ouzh an daouelezh revelezh — argadusted. Arzaelet eo bet avat an heñveladur-se gant Freud e-unan : er gevenebiezh eroz — tanatoz, emañ eroz oc’h aroueziñ an holl luzadoù a zo o roll sevel hag arzerc’hel unvezioù, en o zouez al luzadoù revel e kement ma tennont da gemmirout ar ouenn, hag ivez al luzad-emgemmirout ; a-gengeñver, keal al luzad a varv ne engronn ket diziforc’h kement a zoareed diaraok evel erzerc’hadoù an argadusted. E gwir, e kerz eroz ez eus ul lod eus ar pezh a anver ar stourm d’ar vuhez ; e gin, e kerz al luzad a varv emañ ar pezh a zo spesadek eus ar c’hoant diemouez er revelezh, ha da gentañ e duadur da beurgoazhañ an tennderioù.


Pajenn:Dottin - Louis Eunius.pdf/318 - Wikimammenn\nPajenn:Dottin - Louis Eunius.pdf/318\nmes arbad espon(s)tan, vid gueled dioulou, tan, [na] puns, na montain, reinuier, pond, na stanquou ; na [donet da] respond netra (du toud) dan drouc Spered, 2420 ne med [ar] sin a(r) groais, ne neus quen da lared. Lered din, ma bugel, pes sou no santimand, a me [a] jel ractal do cas bete (a)r gouand. LOUIS\nDeud eta, tad santel, en an(o) crouer ar bed ; neb an em sicourou, (a) vou gantan sicoured ; 2425 a huy, [ta], lat santel, charitab, (a) trueus, a bedou evidon on rëdemptor Jésus. AN ESCOB\nAllon, en an(o) Doue, deinp [eta pront] en end ; bremeson omb arif en quichen ar gouend. 47 v°\nHed dar gouand ; an escob a gontinu :\nChetu nin ary lech m[a] on deus da voned ; 2430 me a voel ar prion, en quichen ar porched. Salud, otro (ar) priol, arion do caed, da diges dech eur den, hac a sou desided ; a rouanteles Frans e deud dan Jberny, gand cals atansion dor beag sant Patry, 2435 examined tan mad, autro, en an(o) Doue ; hoaind a neus hac eom da recour e jne. AR PRIOL\nAntreed, mon seigeur, a deud guenin o tou, aseed no quase, neuse ni goseou. Aseed toud ; ar priol a gontinu :\nEbien (e)ta, mon seigeur, petra ean den se? AN ESCOB\n2440 Chetu ebaperou, otro, lened a né. AR PRIOL a len a liser a goude elar :\nMarqued eo (din), ma bugel, o heus ar volante da vond er purgoaitoair, mar permed eun Doue ; 2421 lered breman ma A. leret breman ar pez zo en ho C. 2424 nep e nem zicouro a vezo zicouret C. 2430*2431 Ces deux vers n’en font qu’un dans C : Me a voel ar priol Aric’hon d’ho cavet.\nAdtapet diwar « https://br.wikisource.org/w/index.php?title=Pajenn:Dottin_-_Louis_Eunius.pdf/318&oldid=154482 »


Région_Bretagne - Erru eo ar « Regio 2N » e rouedad THR Breizh\nOuzhpenn 10 milion a veajoù a vez bep bloaz, da lavaret eo 50 % ouzhpenn e-skoaz un dek vloaz bennak zo : dizehan e kresk an niver a veajourien en trenioù rannvroel ! Evit degemer an holl anezho e vo degaset tamm-ha-tamm e rouedad THR Breizh, a-benn miz Ebrel 2016, ar 17 tren daou estaj Regio 2N, urzhiadet e 2010 gant Rannvro Breizh evit klokaat he farkad trenioù (ur budjed 200 M€). Unan eus ar rannvroioù kentañ eo a lakaio an trenioù nevez-se da vont en-dro. Ijinet ha savet int bet gant Bombardier el labouradeg c’hall staliet e Crespin, e norzh Frañs. Kalz muioc’h a azezennoù zo en trenioù Regio 2N (etre 350 ha 500 e-skoaz 270 d’ar muiañ en THR all) ha gallout a reor kreskiñ neuze eus 25 % an niver a blasoù kinniget da implijerien an THR war al linennoù Roazhon-Sant-Maloù (adal miz Du kentañ), Roazhon-Kemper, Roazhon-Sant-Brieg-Brest ha Roazhon-Gwitreg ivez. Evel ma vo kresket an niver a azezennoù betek ouzhpenn 20 000 en holl er rouedad a-bezh, e vo disammet al lodenn vrasañ eus an trenioù a vez leun betek re da eurioù zo.\nLe voyage inaugural du Regio2N from Région Bretagne on Vimeo.\nEurioù an THR hag an TTB etre Roazhon ha Dol d’ar 15 a viz Here\nRoazhon - Dol\nEurioù an THR hag an TTB etre Roazhon ha Dol d’ar 15 a viz THR da 9 e 40 (erru da 10 e 17)\nTTB da 9 e 59 (erru da 10 e 29)\nDol - Roazhon\nTHR da 1 e 09 gm (erru da 1 e 49 gm)\nTHR (Regio 2N) da 1 e 57 gm (erru da 2 e 30 gm)\n1 An trenioù THR all er rouedad a ginnig 270 plas d’ar muiañ.\nTHR Breizh evit an holl\nAr politikerezh evit an treuzdougen\nPublié le Friday, October 17, 2014


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/131 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/131\nSANT LUCAS, VII.\nben, a redaz dre ar Jude holl ha dre ar broiou tro-var-dro.\n(18) Hogen, diskibien Ian a gontaz an holl draou-ze dezhan.\n(19) Ha Ian a c’halvaz daou euz he ziskibien, hag ho c’hassaz da gavout Jesus, evit lavaret dezhan : Ha te eo an hini a dlie dont, pe unan all a dleomp-ni da c’hortoz ? (20) An dud-se eta, o veza deuet da gavout Jesus, a lavaraz dezhan : Ian ar Badezour hen deuz hon digasset d’az kavoud, da lavaret d’id : Ha te eo an hini a dlie dont, pe unan all a dleomp-ni da c’hortoz ? (22) Hogen, en heur-ze memeus, Jesus a iac’heaz kalz a dud euz ho c’hlenvejou, euz ho gwall-boaniou, hag euz an drouk-sperejou, hag e roaz ar gwelet da veur a zen dall. (22) Neuze, en eur respont, e lavaraz dezhe : It, ha lavarit da Ian kement hoc’h euz gwelet ha klevet : penaos ar re dall ho deuz ar gwelet, ar re gam a vale eün, an dud lor a zo neteet, ar re vouzar a glev, ar re varo a zistro d’ar vuez, an aviel a zo prezeget d’ar beorien ; (23) hag eürus eo an hini na vezo ket scandalizet abalamour d’in.\n(24) Pa oe eat kuit kannaded Ian, Jesus a gommansaz da gomz d’ar bobl divarben Ian : Da velet petra oc’h-hu eat en dezert ? Eur gorzen hijet gant an avel ? (25) Mes da velet petra oc’h-hu eat ? Eun den gwisket gant dillad kaer ? Setu, ar re a zo gwisket kaer, hag a vev e-kreiz ar plijudarezou, a zo en tiez ar rouane. (26) Mes da velet petra oc’h-hu eat ? Eur profet ? Ia, hen lavaret a ran deoc’h, ha kalz muioc’h eged eur profet. (27) Hennes eo an hini divarben pehini eo scrivet : Setu ma kassan va c’hannad dirag da faç, da brepari an hent diraz’oud. (28) Rag hen lavaret a ran deoc’h, e-touez ar re a zo ganet divar gragez, n’euz ket eur profet brassoc’h eged Ian ar Badezour ; ha koulskoude an distera en rouantelez Doue a zo brassoch egethan.\n(29) Hag ar bobl holl hen deuz selaouet anezhan, hag ar bublicaned, ho deuz justifiet Doue, o veza bet badezet gant badiziant Ian. (30) Mes ar Farizianed ha doctored al lezen, o veza n’int ket bet badezet gant Ian, ho deuz taoiet diouthe, evit ho brassa koll, ar volontez-vad a Zoue en ho c’henver.\n(31) Neuze an Aotrou a lavaraz : Ouz petra eta e comparajin-me an dud euz an amzer-man, hag ouz piou int-hi henvel ? (32) Henvel int ouz bugale aze-\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/131&oldid=125224 »


Elena Mayorova - Wikipedia\nElena Vladimirovna Mayorova (rusianeg: Еле́на Влади́мировна Майо́рова), ganet d'an 30 a viz Mae 1958 e Yuzhno-Sakhalinsk hag aet da Anaon d'an 23 a viz Eost 1997 e Moskov, a oa un aktourez filmoù ha c'hoariva soviedat. Enoret e oa bet gant priz ar Zaslujenny artist (Заслуженный артист, arzour dellezek).\nElena Mayorova a zo marvet en un doare iskis. D'an 23 a viz Eost 1997, dre gwallzarvoud pe a-ratozh e voe tan en he zilhad pa oa e skalieroù he ranndi. Entanet, redet he devoa dre ar blasenn vras dirak he ranndi o c'houlenn sikour ha semplet he oa. Devet e-tro 85% eus he gorf, marvet eo en ospital. Beziet e voe e Bered Troyekurovskoye, oadet e oa a 39 vloaz. Lod eus an dud a embann e oa bet un emlazh met n'eus prouenn ebet eus an dra-se.\nHe gwaz Sergey Sherstuk a zo marvet gant ur c'hrign-bev trumm nav miz war-lerc'h he marv d'an 23 a viz Mae 1998.\nElena Mayorova war an IMDb\nAdtapet diwar « https://br.wikipedia.org/w/index.php?title=Elena_Mayorova&oldid=1862979 »\nKemmoù diwezhañ degaset d'ar bajenn-mañ d'an 10 Gen 2020, da 15:25.


Dispac'h an EDSA - Wikipedia\nDispac'h an EDSA\nE-kreizig-kreiz an emsavadeg e vez soñjet e oa bet etre ur milion ha tri milion a dud o tibuniñ war un dro e straed an EDSA leun-kouch a dud eus Ortigas Avenue penn-da-benn betek Cubao. Diskouez a ra ar skeudenn a-us ar c'hroashent etre an EDSA ha Boni Serrano Avenue, dres etre Camp Crame ha Camp Aguinaldo.\nDispac'h an EDSA, anvet ivez Dispac'h Galloud ar Bobl pe Dispac'h Filipinez 1986, a raer eus ur vanifestadeg bras-spontus, peoc'hus evit ar pep brasañ, bet dalc'het e Filipinez. Padet eo pevar devezh e Metro Manila ha milionoù a Filipineziz o deus kemeret perzh enni. Da-heul ar vanifestadeg-se e voe rediet ar Prezidant Ferdinand Marcos da reiñ e zilez ha dilennet e voe Corazon Aquino en e lec'h da brezidantez ar Republik. Talvezout a ra EDSA kement ha Epifanio de los Santos Avenue unan eus gourhentoù pennañ Metro Manila hag an hent pennañ evit manifestiñ.\nAdtapet diwar « https://br.wikipedia.org/w/index.php?title=Dispac%27h_an_EDSA&oldid=1823496 »\nKemmoù diwezhañ degaset d'ar bajenn-mañ d'an 10 Gen 2019, da 20:26.


Kentelioù | Kenteliou an Noz\nDegemer mat e Kentelioù an Noz!\n——— AR SPERED ———\nDeomp-ni eo ar c'hevredigezhioù an aozadurioù gwellañ evit plediñ gant ar c'hentelioù sizhuniek. Rak deskiñ ur yezh ne vez ket graet e-unan-penn; asambles ne lavaran ket. Asambles gant izili all e strollad, asambles gant izili all ar gevredigezh, asambles gant e gelenner... ez eer war-raok. Gouzout a ouzomp e vez goulennet ouzhpenn treuzkas ar yezh digant ar frammoù kelenn. Talvoudoù stag outi a vez gortozet diganto ivez: al levenez, ar c'hengred, al liammoù etre an dud... Aes e c'hall an talvoudoù-se diwanañ en un endro kevredigezhel: se zo kaoz he deus divizet Kentelioù an Noz chom ur gevredigezh, daoust dezhi da vodañ muioc'h-mui a izili. Evit ma vo frouezhus ha plijus deskiñ war un dro ganeomp.\n——— AR C'HELENN ———\nDiaes eo skrivañ berr-ha-berr diwar-benn hentenn ar gevredigezh. Cheñch-dicheñch eo an doareoù kelenn eus an eil live d'egile, eus an eil kelenner d'egile. Kement-se ne vir ket hol laz kelenn da vezañ unan. An holl a ra gant ar memes programm ha gant ar memes ger-stur: plijus hag efedus.\nEl liveoù 1 / 2 eo dre gomz eo e vez graet ar braz eus ar c'hentelioù. Evit ober anaoudegezh gant un danvez e vez labouret dre selaou ha dre adlavarout. Da c'houde e vez graet c'hoarioù evit pleustriñ war an tem nevez-se: diwar skeudennoù ha diwar dresadennoù e plij deomp labourat neuze, azasaet diwar hentennoù saozneg, evit ma vefe soubet an dud e brezhoneg. Ur wech achu ganti e vez lennet ur fichenn-bilañs, skrivet fraezh ar reolenn yezhadur ha skouerioù warni.\nN'eo ket prenañ levr ebet: pourvezet eo pep tra ganeomp. Al labour d'ober er gêr, da skouer, a vez kaset dre bostel peurliesañ.\nAnat, liammet eo obererezhioù all ar gevredigezh (adwelout, stajoù...) ouzh programm ar c'hentelioù sizhuniek. Seul ingaloc'h e c'haller kemer perzh en abadennoù «bonus»-se, seul efedusoc'h e vez hor c'hursus.\n——— AR C'HURSUS ———\nKalonenn ar gevredigezh eo ar c'hentelioù sizhuniek abaoe 1985. Evel-just o deus cheñchet abaoe. Azasaet int bet ouzh an dud o teskiñ ha gwellaet dre hentennoù nevez. Rak se e oa bet adaozet penn-da-benn ar c'hursus e 2014, goude bezañ komzet gant hor c'helennerien ha bezañ selaouet hon deskarded. Bremañ eo rannet ar c'hursus etre pemp live.\nEvel pep deskoni e kroger gant an diazezoù, e-pad daou vloaz (LIVE 1 / LIVE 2): geriaouegoù, an teir amzer bennañ... Ar programm n'eo ket ken stank en eil pazenn (LIVE 3 / LIVE 3+). E-mod-se e vez amzer d'ober obererezhioù a bep seurt. Ouzhpenn ar c'hentelioù ordin e c'hall deskarded an daou live-se heuliañ ur gentel savet a-ratozh evito: ar gentel gomz, evit deskiñ fonnusoc'h komz. Ur wech en em gavet el LIVE + ez eer betek penn programm deskiñ hor c'hevredigezh. Da c'houde e c'hall ar vrezhonegerien kendelc'her ganti, gant ur strollad LIVE + pe gant un atalier arbennik (bodad komz, bodad lenn).\nEvit klokaat ar c'hursus ez eus aozet abadennoù niverus, bodet hon izili ganto, forzh pe live a vefe dezho. Kentelioù adwelout a vez aozet bep miz, digoust, evit pep hini eus ar pemp live. Kalz stajoù hag obererezhioù zo aozet ganeomp ivez: kanañ, bale, liorzhañ, kafeta... A-drugarez dezho e c'haller ober gant ar yezh e-maez ar c'hentelioù, mont war-raok buanoc'h en ur ober anaoudegezh gant izili all ar gevredigezh.\nCours de Breton - 1h30/sem\nTarif Plein 185\nTarif Réduit* 100\nCours de conversation - 1h30/sem\nPriz leun 120\nTarif Plein 120\nPriz digresket* 60\nTarif Réduit* 60\nPréparation au épreuves du Bac 85\nstummadur war ar gwenanerezh / Formation à l'apiculture 120 €\n* Evit ar studierien, an dud dilabour, an dud bihan o gounidigezh. Ar priz bihanaet a gontomp adalek an eil den evit ar c'houpladoù hag ar familhoù. D'ar re o kemer perzh en ur gentel eo kinniget ar priz bihanaet dezho evit an obererezhioù all, pe un eil kentel.\nNantes - Mercredi 20H Skol Diwan Naoned - Ecole Diwan de Nantes (Kornog Naoned - Nantes Ouest) Kevin\nNantes - Jeudi 12h15 Ti-Keltiek , 3 rue Harouys 44000 Liza\nSte Luce - Mercredi 19h30 adresse fournie sur inscription Marc\nChâteubriant - Jeudi 20h15 La Charrue Jonathan\nNantes - Lundi 20h Ti-Keltiek , 3 rue Harouys 44000 Alixia\nRezé - Mardi 20h Salle J.B. Vigier Rezé / Reudied Gaelle\nSaint-Herblain - Lundi 20h Yezhoù ha Sevenadur (St Ervlan - St Herblain) Ewan\nNantes - Mardi 19h30 Ti-Keltiek , 3 rue Harouys 44000 Alixia\nChâteubriant - Mercredi 20h15 La Charrue Jonathan\nNantes - Vendredi 12h15 Ti-Keltiek , 3 rue Harouys 44000 Liza\nNantes - Jeudi 20h Ti-Keltiek , 3 rue Harouys 44000 Liza\nNantes (Ste Thérèse) - Mardi 20h Sal La Prime (Naoned-Sez Tereza - Nantes-St Thérèse) Liza\nLe Lauroux-Bottereau - Jeudi 18h Al Lavreer Botorel - Le Loroux-bottereau, gant/avec KanN-Gwinieg Yann Lukas\nNantes - Lundi 20h30 Kevredigezh Manjin enez Beaulieu - Association Mangin île Beaulieu (enez Naoned - île de Nantes) Liza\nSainte Luce - Lundi 19h30 Salle Louis Dagorne - Ste Luce / Sz Lusenn Melaine\nNantes - Lundi 12h15 Ti-Keltiek , 3 rue Harouys 44000 Liza\n!!! Nantes - Mardi 20h Ti-Keltiek , 3 rue Harouys 44000 Liza\nNantes - Mercredi 10h Porzh Boyer - Port Boyer (Reter Naoned - Nantes Est) Liza\nNantes - Mardi 12h15 Manufacture (Kreiz-kêr Naoned - Nantes centre-ville) Liza\n!!! Nantes - Jeudi 10h15 Ti-Keltiek , 3 rue Harouys 44000 Liza\nLundi - 15h Yezhoù ha Sevenadur (St Ervlan - St Herblain) Liza


Dewi Morris Jones - Wikipedia\nDewi Morris Jones\nDewi Morris Jones (Hendy-gwyn ar Daf, 1950 - Bronant, 15 a viz Ebrel 2015) zo ur c'helenner, levraoueger hag embanner kembreat. Unan eus renerien Cyngor Llyfrau Cymru (Saozneg: Welsh Books Council; Brezhoneg: Kuzul Kembre al levrioù) e oa, an aozadur a ra war-dro an embann levrioù e Kembre.\nNav bloaz e oa bet e Brest o kelenn kembraeg ha saozneg.\nE-touez krouerien ar Scrabble kembraek ("Scrabble yn Gymraeg") e oa, hag ezel eus Plaid Cymru e oa.\nKanañ a rae gant Côr Meibion Caron, laz-kanañ paotred Tregaron.\nE 2008 e oa bet anvet da zrouiz e Gorsedd Kembre evit e vuhez gouestlet da Gembre, ha roet dezhañ ur sae wer .\nDu a Gwyn - Gwenn ha du, barzhonegoù brezhonek troet e kembraeg gant Mikael Madeg ha Dewi Morris Jones. Y Lolfa, Even 1982 (128 p.)\nA Little Book of Welsh Proverbs (Little Welsh bookshelf), gant W. A. Rose, tresadennoù gant Brian Fitzgerald, embanner Dewi Morris-Jones, embannadur Irish Books & Media, 27 a viz Even 1996 (60 pajenn)\nCharlie A'r Ffatri Siocled gant Roald Dahl, tresadennoù gant Quentin Blake, troet gant Elin Meek, embanner Dewi Morris Jones, embannadur Rily Publications Ltd, 19 a viz Gouere 2012 (192 pajenn)\nPennad skrid anaon Dewi Morris Jones war golwg360.com\nblog.cymru-llydaw skrid anaon dewi-morris-jones\nKeleier brezhonek France Bleu Breizh Izel, d'ar 17 a viz Ebrel 2015\n↑ Pennad gant F. Broudig, e-barzh Ya! 26 / 04 / 2015\n↑ Y Lolfa\nAdtapet diwar « https://br.wikipedia.org/w/index.php?title=Dewi_Morris_Jones&oldid=1810870 »\nDernière modification le 19 Du 2018, à 16:50\nKemmoù diwezhañ degaset d'ar bajenn-mañ d'an 19 Du 2018, da 16:50.


Pelec'h emañ Oblast Kaliningrad e Kevread Rusia.\nOblast Kaliningrad (rusianeg: Калинингра́дская о́бласть, Kaliningradskaya oblast) a zo un oblast eus Rusia hag a sko war ar Mor Baltel. 941 873 a oa o chom eno e 2010. Distag-krenn eo diouzh ar peurrest eus ar vro pa'z eo un ezklozadur lec'hiet etre Polonia ha Lituania, 600 km diouzh lec'h tostañ Rusia "vras" ha ma'z eo ret treuziñ div stad (Lituania ha Belarus) a-raok e dizhout. Un darn eus Prusia ar Reter e oa betek dibenn ar Brezel-bed diwezhañ. 15 125 km² eo gorread an oblast-mañ. Kaliningrad eo ar pennlec'h, anvet Königsberg betek 1946.\nAdtapet diwar « https://br.wikipedia.org/w/index.php?title=Oblast_Kaliningrad&oldid=1639281 »\nKemmoù diwezhañ degaset d'ar bajenn-mañ d'an 16 Ebr 2015, da 15:59.


Archives des contrat aidés - Bretagne Info\nSkolioù Diwan war hent ar stourm\nN’eo ket echu mizvezh ar brezhoneg ma krog ar skoliou brezhonek eus an holl hentennoù da embann int nec’het gant ar mod ma tremeno an distro-skol. Er publik e vo reuz e Kastell-Briant e vo dalc’het ur vanif evit difenn ar raktres skol bublik divyezhek d’an 31 a viz Meurzh. Er skolioù katolik ar gerent ivez zo ankeniet gant ar c’hlasoù lakaet en arvar e bro-dreger.\nBremañ eo tro da “emglev Plijidi” a vod an holl skolioù Diwan zo liammet gant Skolaj Plijidi da c’hervel da vanifestiñ e Lannuon d’ar 14 a viz Ebrel fuloret mard int gant politikerezh sokial ar gouarnamant diwar-benn ar c’hevratoù sikouret hag an diouer a ziskoulm padus evit ma c’hello kenderc’hel ar skolioù brezhonek dre soubibidigezh da vont vont war diorren. Setu o c’hemmenadenn.\n6 miz zo tremenet ha n’eus tamm araokadenn bleustrek ebet evit un diskoulm padus a gloto gant Diwan\nE distro-skol Gwengolo e ranke Diwan mont er straedoù da embann pegen nec’het e oa, daheul dismantr trumm ar c’hevratoù sikouret.\nE-leizh a zilennidi, a bep kostezenn, o deus embannet o skoazell, hag un diskoulm war ar prim zo bet kavet evit mirout kevratoù sikouret er bloavezh-skol-mañ.\nAkord e oa an holl gant un dra : pelloc’h evit se eo ret kavout un diskoulm padus, unan a von diouzh ar servij publik dre soubidigezh, kinniget gant Diwan abaoe 40 vloaz.\n6 miz zo tremenet ha :\nKevratoù sikouret nevez ar gouarnamant (CUI – Parcours Emploi Compétence, a heuilh diferad ar prefed rannvro adalek ar 01/03/2018) a laka ar skolioù Diwan en arvar. Rak :\ndigresket eo ar skoazelloù war ar goproù d’ur geidenn a 50% (e plas 75% a-raok)\nrouesoc’h eo an dud a c’hall lakaat o anv, hag alese diaesoc’h kaout tud a glot gant ul labour e-barzh klasoù\nar c’hevratoù ne vezont skoazellet nemet war 20 eurvezh / sizhun (betek 35e a-raok), ar pezh a lak bec’h war ar skolioù hag a sank ar c’hopridi er baourentez\nan niver hollek a gevratoù kinniget a zo strishaet da vat\nDaoust d’ar skoazelloù embannet hag adembannet ingal, n’eus bepred tamm araokadenn fetis ebet. Ezhomm zo kas d’un diskoulm padus, hag a gemero e kont perzhioù dibar kelenn Diwan, kevredigezhel, lik ha digoust :\nPeadra da c’hoprañ implijidi nann-gelennerien ha da viret anezhe war ar vicher\nKemer e karg ar savadurioù\nSkolioù nevez kevratet gant ar Stad, adalek ar bloaz kentañ, forfed-skol evit an holl skolidi\nMa vo titlet gant ar Stad an holl gelennerien a zo war bost abaoe ouzhpenn 5 bloaz\nMallus-bras eo. N’omp ket evit padout pelloc’h, o vagañ ar spi e vefe kavet e kentañ distro-skol un diskoulm burzhudus.\nEzhomm o deus hon skolioù Diwan e lakfe an dilennidi hag ar galloudoù publik an ober e-tal ar gomz. 40 vloaz goude e c’hanedigezh eo poent da Ziwan bezañ anavezet diouzh ar servij a rent.\nGervel a ra Bro-Plijidi d’en em vodañ d’ar Sadorn 14/04 da 10e30, e Lannuon dirak an ti-kêr.


Marc'harid de L'Aigle - Wikipedia\nMarc'harid de L'Aigle\nMarc'harid de L'Aigle, pe Marguerite de l'Aigle (e galleg), pe Margarita de L’Aigle (e spagnoleg), ganet en 1104, ha marvet e 1141, a oa ur briñsez c'hall, hag a zeuas da vout rouanez Navarra pa zimezas en 1130.\nMerc'h e oa da Gilbert de l'Aigle ha da Juliette du Perche. He zud-kozh a-berzh tad e oa Richer of L’Aigle ha Judith d’Avranches, he zud-kozh a-berzh mamm e oa Jafrez II Perche, Kont Perche ha Mortagne, hag he fried Beatrice of Montdidier. Choar e oa da Richer of L’Aigle, a voe Baron L'Aigle war-lerc'h e dad. Keniterv a bell e oa d'ar rouanez Felicia de Roucy, a oa dimezet e 1076 da Sancho Ramírez, roue Aragon, goude dezhañ terriñ e eured kentaén da Isabel de Urgell.\nMarguerite de l'Aigle a zimezas en 1130 d'ar roue García V Navarra.\nTri bugel o doe, a renas o -zri e teir bro:\nMarc'harid (†1182), a zimezas en 1150 da Gwilherm Iañ Sikilia.\nSancho, a voe roue Navarra war-lerc'h e dad\nBlanca (1133-1156), a zimezas en 1151 da Sancho III Kastilha.\nDarempredoù fall o doe an daou bried rak serc'heged he devoa ar wreg a-hervez, ha troet e oa da glask harpañ tud he ziegezh. Ur mab all he doe, anvet Rodrigo, met he fried a nac'has en anavezout evel e vab, ha zoken goude marv e wreg. An holl a rae ur bastarde anezhañ, nemet e c'hoar henañ Marc'harid.\nMervel a reas-hi e 1141, hag addimeziñ a reas he fried.\nAdtapet diwar « https://br.wikipedia.org/w/index.php?title=Marc%27harid_de_L%27Aigle&oldid=1617949 »\nKemmoù diwezhañ degaset d'ar bajenn-mañ d'an 5 C'hwe 2015, da 18:03.


Pajenn:Riou - Ar run-heol.djvu/8 - Wikimammenn\nPajenn:Riou - Ar run-heol.djvu/8\ngare mui an darempred. Pe oa trist pe laouen e galon, Rivanon ne ouie ket mat a-walc’h e-unan. En e valeadennoù pemdeziek, a-dreuz ar parkeier, e kave atav an tu da bignat war ur grec’hienn bennak evit gwelout, war an dorgenn all, ur siminal o vogediñ el liorzhoù glas.\nAr Run-Heol… Levenez…\n— Poltred ar Gened.\nHag un abardaez, en ur zistreiñ d’an Ilvern d’an eur ma tave al laboused er girzhier, Rivanon a voe souezhet o selaou lammoù e galon : karout a rae ar plac’h yaouank bouzar ha mut, Levenez ar Run-Heol.\nDiskenn a reas dre ar wenodenn, laouen hag ankeniet, e c’hwez vat ar serr-noz o tostaat.\nAr c’hloc’h a dintas e tour an iliz-parrez. An añjeluz o seniñ, a soñjas an arzour. Pa zilamme, avat, dreist ar c’hleuz en hent bras, e klevas div vaouez o komz etrezo, hag unan a lavare :\n— An Aotrou Doue en deus roet dezhi ar parlant hag ar c’hlevoud.\nRivanon a voe ret dezhañ azezañ ouzh ar c’hleuz.\nYa, gwir o doa lavaret ar gouerien pa anzavent ne vije ket chomet mui gwall bell Rivanon en o bro.\nAntronoz vintin, an arzour a oa aet kuit. Ne c’hellas ket padout hiroc’h en Ilvern, gant ar c’hloc’h o tintal e kañv, en draonienn. D’ar gêrbenn e tistroas, mantret ha gloazet.\nNe c’hello biken livañ poltred ar Gened.\nE vignoned ouzh e welout a voe laouen-bras.\nAdtapet diwar « https://br.wikisource.org/w/index.php?title=Pajenn:Riou_-_Ar_run-heol.djvu/8&oldid=143023 »


Aet eo ar maout gant Yann-Fañch Jacq evit "War an hent", Priz ar Vugale 2021\nPriz ar vugale 2021 roet e skol Diwan An Oriant\nPublié le 9/07/21 0:11 -- mis à jour le 09/07/21 00:11\nPriz ar Vugale e skol Diwan an Oriant\nRéalisation : Féa\nSioul e oa ar c'hlasad devezh diwezhañ ar skol e Diwan An Oriant. Sioul ivez an daou skrivagner deuet da lenn ur pennad tennet eus o levr "War an hent evit Yann-Fañch Jacq ha "Kele...yer" evit Muriel ar Morvan.\nKroget e oa bet Priz ar Vugale pevar bloavezh goude Priz ar Yaouankiz evit ar re vrasañ (6vet/lise), e 2008. 58 levr a zo bet embannet gant Keit Vimp Bev gant un aozadur meret gant ar gevredigezh Fea, hag a ra war dro kenstrivadeg haiku Taol Kurun, c'hoarioù e koad, filmoù berr.\nPevar levr oa war ar renk, hini Pierre-Emmanuel Marais "Barrek !", hini Kristian ar Braz "Ar gurunenn", ivez.\nPlijet holl skolioù (dek anezho etre An Oriant, Gwenramm, Lannuon, Lanniliz, ...) gant al levrigoù, aes da lenn evit skolioù dre soubidigezh, diaesoc'h mod all. Gant ur skolaerez boaz da gemer perzh int bet degemeret, ha benn bloaz e vo kenaozet ganti c'hoarioù evit ar skolaerien. Pep levr a vo, evel ar re all en dastumadeg enrollet gant Sten Charbonneau ha lakaet war you tube, TV Bro Kemperle, play list : Priz ar Vugale.\n1- War an hent, Yann-Fañch Jacq. Bugale a gav hir o amzer en oto hag a grog da soñjal emañ spierien en oto a heul anezho...\n2- Barrek, Pierre Emmanuel Marais. Ur repuad degemeret e Breizh, o keginañ. Un doare da zeskiñ e vez tud kengred ha tud barrek ha ne vez ket komzet kalz diwar o fenn...\n3- Kele...yer gant Muriel ar Morvan. Un istor fentus gant yer speredek o tifenn ar gleud hag o chaseal al louarn (istorioù gwir dastumet gant ur vamm gozh a gendalc'h da labourat e-pad he vakansoù... kar kazetennerez eo !)\n4- Ar gurunenn, Kristian ar Braz. Pa vez ar gurunenn kad da lakaat ur c'houblad da adskoulmañ liammoù karantez...\n'Benn bloaz e vo kinniget pevar levr nevez skrivet gant Denise Le Franc (heuliad Pikez blev ruz hag Avanturioù Zett), Mai Ewen (War vordig Ster Izol), Mouk, gant Maiwen Morvan, ha Soñjoù du Mamm gozh gant Fulupig an Du. Peadra da c'hoarzhin, da gaout aon, da lenn gant plijadur...


Trede quevren - An naontecvet Chabistr - Wikimammenn\nTrede quevren - An naontecvet Chabistr\nYouen-Yan-Lois Derrien, 1779-1792 (?) (p. 250-255)\n◄ An trivec’hvet Chabistr, Var an amourousdet An naontecvet Chabistr. Var ar guir mignonaich pe ar guir garantez An uguentvet Chabistr. Var an diffaranç a so etre ar guir vignonaichou hac ar re vean ►\nO Philotee, carit peb-unan gant ur garantez vras meurbet ; hoguen n’ho pezet quet a vignounaich nemet gant ar re a ell communica gueneoc’h o traou vertuzus, ha sul vrassoc’h vezo ar vertuziou pere a lequeot en ho commerç hac en hoc’h antretien, sul barfetoc’h vezo ho mignounaich. Mar communiquit ha mar en em antretenit var ar squiant ha var ar gouezieguez, ho mignounaich a so certenamant meulabl bras, ha. meulaploc’h e c’hoaz mar en em antretenit var ar vertuziou ec’his ma zeo ar brudanç, an demperanç, an nerz hac ar justiç : hoguen mar communiquit ha mar en em antretenit var ar garantez, var an devotion ha var ar berfection gristen, ô peguer prectus vezo ho mignounaich-hu ? excellant vezo dre ma teu a berz Doue, excellant dre ma vis etrese Doue, excellant dre ma ze Doue eo ar c’houlm hac an union anezi, excellant erfin dre ma pado eternellamant e Doue. O èn so agreabl caret var an douar evel ma rer en Eê, ha disqui en em cherissa er bed-mâ evel ma er graimp eternellamant er bed-hont. Ne gomzàn quet amâ eus ar garantez simpl a charite ; rac hounnez a dle beza douguet evit an oll ; mæs coms a ràn eus ar garantez spirituel pe gant hini e teu daou pe dri, pe gals a eneou mad d’en em gommunica ha d’en em antreteni var o devotion ha var o affectionou spirituel, ha d’en em renta ur memes speret hac ur memes calon quen entrezo. An seurt eneou mad-se a ell cana gant guirionez ar c’homsou-mâ : eus ar Scritur : Chetu peguer mad ha peguen agreabl eo e chomme ar Vreudeur en union assambles ! ya, rac ar baum delicius eus an devotion a zistill eus an eil calon en e-ben dre ur gommunication continuel, en hevelep-fæçon ma c’haller lavaret penaus e squill Doue var ar vignounaich-mâ e venediction hac ar vuez eternel memes.\nAvis a ra din penaus an oll mignonaichou all ne dint nemet ur squeud e comparæson da houmâ, ha ne de ar c’houlm hac an union anezo nemet chadennou guezr e comparæson d’ar c’houlm ha d’an union vras-mâ eus an devotion santel pehini a so ur chaden aour pur. Na rit quen seurt mignounaichou ous den ; me goms eus ar mignounaichou pere a rit hoc’h-unan ; rac ne ranquer na quitât, na disprigeout evit quemense ar vignounaich pehini ma zouc’h obliget da antreteni hervez an natur hac an dever a ziaguent ; evel ma zeo gant ho querent, gant ho mad-oberourien, gant hoc’h ameseien ha reall, ne gomzàn nemet eus ar vignounaich pehini a fell deoc’h da ober dre ho choas hoc’h-unan.\nCals a lavaro deoc’h martese penaus ne ranquer caout nep seurt affection na mignounaich particulier ebet, abalamour ma teu an dra-se da occupi ar galon, da rei distractionou d’ar speret ha da anjandri an avi hac an ambition : mæs en em drompla a reont en o avisou ; rac evel ma o deveus guelet e levriou cals a Sent hac a Auteurien devot, penaus ar vignounaichou particulier hac an affectionou extraordinal a noas infinimant d’ar re a so er c’hoenchou, e soinch dezo penaus e c’hoare ar memes tra gant ar re a so er bed ; hoguen cals a so da lavaret : rac evel ma zeo an dessein commun eus an oll, pere a so en ur gouent reglet mad, bisa d’an devotion, ne de quet requis ober enno ar gommunicationou hac ar mignonaichou particulier-se, gant aon, o clasq e particulier ar pez a so commun, na dremennet eus ar barticularite-se d’ar bartialite ; mæs evit ar re a so er bed, hac a fell dezo acquisita ar guir vertuz, eo necesser dezo en em unissa an eil-re gant o hentez dre ur vignounaich santel ; rac an hent-se en em gourajont, en em sicouront, hac en em zougont d’ar mad quen entrezo : hac evel n’o deveus quet a izom ar re a guerz en un hent compes, da rei o dourn an eil-re d’o hentez, ha na deus nemet ar re a ya dre un hent dies ha risclus a guement a zalc’h crog an eil en eguile anezo evit querzet surroc’h a se; evelse ivez ar re a so er c’houenchou n’o deveus quet a izom eus ar mignonaichou particulier-se, nemet hepquen ar re a so er bed, evit en em assuri hac en em sicour an eil-re o-hentez anezo etouez quen alies a voual bassaich evel a rencont da dremen. Er bed ne vis quet an oll d’ar memes but, n’o deveus quet an oll ar memes speret ; ret eo eta certen en em denna a part, hac ober mignonaich particulier ouz ur re bennâc hervez hon dessein, hac ar barticularite-se a ra evit guir ur bartialite, mæs ur bartialite santel, pehini ne laca quen division na quen separation nemet etre ar mad hac an droug, etre an dènvet hac ar guêvr, etre ar guenan hac ar guesped hac a so ur separation necesser.\nCertenamant ne ouffet quet nac’h na gare hor Salver Sant Ian, Lazar, Martha ha Madalen dre ur vignounaich douç ha particulier ; rac ar Scritur en ro da entent. Gouzout a reer ervat en devoa Sant Per un affection tener evit Sant Marc ha Santes Petronilla, evel ma en devoa Sant Paul evit Sant Thimothee hac evit Santes Tecla. Sant Gregor a Nazianze en em vant alies eus ar vignounaich particuIier en devoue gant Sant Basil hac e discrif er fæçon-mâ. Seblantout a rea n’en divise an eil hac eguile ac’hanomp nemet un ene pehini a zougue daou gorf : ma na ranquer quet cridi d’ar re pere a lavar, penaus peb-tra, a so peb-tra, eo ret cousgoude hor c’hridi-ni penaus edomp hon daou en-unan, hac an eil en eguile ac’hanomp : n’hor boa hon daou nemet ar memes pretantion da bratica ar vertuz ha da accommodi an desseinou eus hor buez diouz an esperançou da zonet, o sortial evelse eus ârvuez mortel-màn abarz mervel en-hi. Sant Augustin a ro testeni penaus Sant Ambroas a gare ispicialamant Santes Monica, abalamour d’ar vertuziou ral a vele en-hi, ha penaus hi er cherisse ivez evel un Eal da Zoue.\nHoguen fazia a ràn oc’h ho tale var un dra pehini a so quer sclear. Sant Jerom, Sant Augustin, Sant Gregor, Sant Bernard, hac an oll servicherien vrassa da Zoue o deveus bet mignounaichou particulier meurbet, hep noasout na cals na nebeut d’ar berfection ha d’ar santelez vras pehini o devoa. Sant Paul o rebeich o goal gomportamant d’ar Gentilet, a zeu d’o repren da veza bet tud hep affection, da lavaret eo tud, pere n’o devoa mignounaich ebet, ha St. Thomas d’Aquin couls hac an oll Filosofet vad a avoue penaus ar vignounaich a zo ur vertuz, coms a ra eus ar vignounaich particulier, pa zeo guir penaus evel a lavar, ar vignounaich ne ell quet en em asten etre cals a dud. Ar berfection eta ne gonsist quet o veza hep mignounaich, mæs o veza hep nicun a guement na ve mad, santel hac sacr.\nAdtapet diwar « https://br.wikisource.org/w/index.php?title=Trede_quevren_-_An_naontecvet_Chabistr&oldid=127605 »\nKemmoù diwezhañ degaset d'ar bajenn-mañ d'an 9 Eos 2018, da 13:57.


Llanofer - Wikipedia\nIliz Sant Dewi, Llanddewi Rhydderch, Llanofer.\nLlanofer (skrivet Llanover e saozneg) zo ur gêriadenn e Sir Fynwy, e gevret Kembre. Emañ er c'hreisteiz da Y Fenni.\nDa vare niveradeg 2011 e oa poblet Llanofer gant 1 392 a dud ha 7,6% anezho a oa kembraegerien.\nAnavezet eo anv Llanofer abalamour da Augusta Hall, Itron Llanofer, genidik alese ha brudet en istor dre ma harpas lennegezh ha yezh Kembre en XIXvet kantved. Degemer a reas en he zi tud evel Charlotte Guest, Thomas Price (Carnhuanawc), Kervarker (pa voe graet ur C'hendalc'h Etrekeltiek kentañ, e 1838), ha tud all c'hoazh.\nPenelope Clarke, gwreg ar politikour gall François Fillon, zo genidik eus Llanofer.\n↑ Cymdeithas Gwenynen Gwent/Lady Llanover Society\n↑ Day School in Cardiff - Our Celtic Cousins Agence Bretagne Presse, 2/03/2008\nAdtapet diwar « https://br.wikipedia.org/w/index.php?title=Llanofer&oldid=1712277 »\nKemmoù diwezhañ degaset d'ar bajenn-mañ d'an 2 Eos 2016, da 16:16.


A-dreuz ar c'hantvedoù - Histoire - Istor - Herve Gouedard, Al Liamm\n> Livres en breton >Histoire - Istor>A-DREUZ AR C'HANTVEDOÙ\nTapomp penn an hent dre aodoù avelek ha roc'hellek, dre gwaremmoù kras hag ec'hon, dre straediù enk ha teñval, dre liorzhoù kuzh ha klet... Sellomp en-dro deomp ha tavomp. Klevout a raimp neuze heklev an tremened o sourral. Nag a vouezhioù tud a zo bet o vevañ hag o poaniañ ! Nag a darvoudoù munut ha kriz a zo bet skoulmet ha diskoulmet !\nN'eus ket par da Herve Gouedard evit hor bleniañ dre gildroennoù an amzer hag hol lakaat d'ober anaoudegezh gant istorioù tud, lec'hioù, broioù. Ergerzher difaezhus ar bedoù pellañ ha tostañ war un dro ma 'z eo.\nFurcher, baleer, kantrer, konter, hag heñcher, Herve Gouedard a oar, gant fent hag ampartiz, dispakañ ha taolenniñ plegioù 'zo eus hon istor hag hor glad.\nDeomp 'ta dizamant d'e heul a-dreuz ar c'hantvedoù...


Pajenn:Al Lae - Bilzic.djvu/151 - Wikimammenn\nPajenn:Al Lae - Bilzic.djvu/151\nbirbilherezou  kasus eur vamm ? Chalet, chalet ne oa ket ive Janedig red eo hen anzav da frita paourente, war oaled ar briadelez, gant eun druilhad bugale mic’hiek peg eus he c’hazekenn . Ne falvee ket d’ei kennebeut bea henvel eus homan pe honnez, gwrage yaouank c’hoaz, pere a wele flastret, goenvet gant an dienez hag an displijadur.\nNa c’houi, lenner pe lennerez aketus a zo, a vefe evit divinout penôs e troio ar gôz-man ?… Gant piou, e kav d’eoc’h, e timeo Janedig ?… Gant Erwan ?… Gant eur maltoutier ?… Marvad c’houi ne ret ket a forz gant piou. Ma ! war va fe, me ne ran ket ive gant piou, ha koulskoude, me ’oar, ya, goût a ouzon, goût\nAdtapet diwar « https://br.wikisource.org/w/index.php?title=Pajenn:Al_Lae_-_Bilzic.djvu/151&oldid=160096 »\nKemmoù diwezhañ degaset d'ar bajenn-mañ d'an 25 Ebr 2020, da 17:13.


Zenon (impalaer) - Wikipedia\nUr pennad Zenon zo ivez.\nTarassicodissa , pe Zenon, ganet war-dro 425 e Rosoumblada, e gevred proviñs Azia Vihanañ, ha marvet e Konstantinopolis d'an 9 a viz Ebrel 491, a oa ur jeneral roman, hag un impalaer bizantat hag a renas adalek 474 betek 491.\nGenidik e oa eus Isauria. Tarassicodissa pe Tarasis e oa e anv, mab da Codissa, un den a ouenn uhel eus Isauria. Tud Isauria a oa barbared d'ar pobloù all, d'ar C'hresianed dreist -holl.\nKemmañ a reas e anv, ha dont da vezañ Flavius Zeno Perpetuus pa zimezas da Aelia Ariadne, merc'h da impalaer roman ar reter, Leon Iañ.\nGoude marv Leon Iañ e renas e vab-bihan Leon II, mab da Zenon. E 474 e voe anvet Zenon gant an impalaer, e vab Leon II, da genimpalaer. Pa varvas e vab e chomas da impalaer nemetañ adalek ar 17 a viz Du 474.\nAdtapet diwar « https://br.wikipedia.org/w/index.php?title=Zenon_(impalaer)&oldid=1987495 »\nKemmoù diwezhañ degaset d'ar bajenn-mañ d'an 22 Ebr 2022, da 12:35.


Banniel Spagn - Wikipedia\nBanniel evit pep degouezh\nBanniel sivil douar ha mor (adstumm)\nDegemeret d'an 28.05.1785; kodekaat diwezhañ 05.10.1981\n██ melen 116C\nBanniel Spagn (spagnoleg: Bandera de España, ha lesanvet "la Rojigualda" “ruz-melen aour”) a zo ur banniel gant teir bandenn a-led ruz, melen ha ruz. An hanter ledanoc'h eo ar vandenn velen. Ardamezioù ar vro a gaver war ar vandenn velen, ouzh tu ar gwint.\n3 Spagn dindan Franco\n4 Goude Franco\nBanniel mor brezel (1875-1931); banniel broadel (1843-1873) (1874-1931)\nBanniel sivil war vor (1785-1927)\nBanniel Republik kentañ Spagn (1873-1874)\nE 1785 eo e c'hourc'hemennas ar roue Carlos III ober gant ar banniel-se war listri brezel Spagn. Dont a reas da vezañ banniel broadel e 1843, ha padet en deus betek 1931, betek ma voe diazezet ar Republik. Disheñvelik e oa ar banniel sivil war vor, melen e oa gant 2 vandenn ruz. Pa voe diazezet Republik kentañ Spagn a voe berrbad (1873-1874) e oa miret ar memes banniel, hep ar gurunenn avat.\nUr banniel nevez a voe krouet e 1931 gant Eil Republik Spagn, evit pellaat diouzh ar banniel all a oa lakaet da vonarkour. Hervez ar c'hiz republikan e oa graet gant teir bandenn gevatal, hag e-lec'h ar vandenn ruz en traoñ e voe lakaet unan vouk evit aroueziañ Kastilha ha León (ar melen hag ar ruz a oa lakaet da vezañ livioù rouantelezh Aragón). Graet e veze La Tricolor anezhañ. Ar banniel sivil a oa heñvel nemet ne oa ket an ardamezioù warnañ.\nSpagn dindan FrancoAozañ\nBanniel Spagn dindan Franco (1936–1938)\nBanniel Spagn dindan Franco (1938–1945)\nBanniel Spagn dindan Franco (1945–1977)\nAr brezel kaset war-raok gant ul lodenn eus an arme dindan renerezh Francisco Franco ha trec'h ar vroadelourien, a lakaas un termen da vanniel ar Republik. Gant an diktatouriezh lakaet e pleustr e voe adsavet ar banniel kent, ha lakaet ardamezioù nevez, warno erer Sant Yann.\nBanniel Spagn (1977–1981)\nMervel a reas Franco e 1975. Hag e loc'has an argerzh evit lakaat ar Vourboned en-dro war an tron gant ar roue Juan Carlos Iañ. E 1977 e voe degaset un tamm kemm en ardamezioù. Bonreizh Spagn 1978 a lavar en he mellad 42.12 ez a teir bandenn ruz, melen, ruz, gant ar vandenn velen an hanter ledanoc'h eget an div all, da ober banniel Spagn. E miz Kerzu 1981 e voe divizet an ardamezioù nevez.\nAdtapet diwar « https://br.wikipedia.org/w/index.php?title=Banniel_Spagn&oldid=1791939 »\nDernière modification le 29 Ebr 2018, à 15:36\nKemmoù diwezhañ degaset d'ar bajenn-mañ d'an 29 Ebr 2018, da 15:36.


Gwipavaz - Wikipedia\nAr bourk, tapet eus tu ar c'hornôg.\n15 050 ann. (2019)\n48° 26′ 03″ Norzh\n4° 23′ 58″ Kornôg / 48.434167, -4.399445\nGwipavaz a zo ur gumun eus Bro-Leon, e departamant Penn-ar-Bed, e gwalarn Breizh. Penngêr kanton Gwipavaz eo.\n6 Bez ar C'hommonwealth e bered ar gumun\nWar lez ar stêr Elorn emañ Gwipavaz.\nD'an 11 a viz C'hwevrer 2009 e oa bet votet ar garta Ya d'ar brezhoneg gant Kuzul-kêr ar gumun. Al live 1 oa bet roet d'ar gummun.\nSkolioù divyezhek a zo eno abaoe 1995.\nE distro-skol 2021 e oa 126 skoliad enskrivet er c'hlasoù divyezhek (6 % eus skolidi ar gumun evit a sell ouzh ar c'hentañ derez).\n«en glazur, e rod dantek gwerzhidet en aour, hebiaet gant div askell en argant, skoret ouzh beg gant teir goudreustell gommek en argant.»\nGer-ardamez: AUDACES FORTUNAT JUVAS\nDekred eus ar 26 a viz Du 1790 war al le ret: e penn-kentañ 1791 e voe graet al le ouzh ar Roue, ar vro hag al lezennoù gant ar person, Picrel e anv, hag ur beleg anvet Bernicot; nac'het e voe gant ar c'hure, Segalen e anv.\n202 waz eus ar gumun, d.le. 3,99% eus he foblañs e 1911, a gollas o buhez abalamour d'ar brezel.\nImplijet e voe an nijva gant al Luftwaffe (aerlu alaman); bombezet e voe e 1943 gant nijerezioù B-25 eus skouadrennoù Niv. 98 ha 180 eus ar Royal Air Force.\nD'an 10 a viz Eost 1940 e voe damzistrujet un nijerez Ju 88 A eus an aerlu alaman (Luftwaffe) pa rankas douarañ gant mall en nijva.\nNijerezioù aerlu ar Stadoù-Unanet (United States Army Air Forces) aet d'ar strad e Gwipavaz e 1944: d'ar 7 a viz Eost ur Stinson L 5 (marilhet 42-98992, 14th Liaison Squadron); d'ar 27 a viz Eost ur P-51F.6 C 6 (marilhet 42-103451, 10th PRG, 12nd PRS); e leviour a voe lazhet; d'ar 5 a viz Gwenholon ur c'harr-nij B-17F-20-VE (anvet "Nobody Getzit", marilhet 43-37949 ha kodet H8-?, 486vet Bombing Group, 835vet Bombing Squadron) gant nav nijour en e vourzh; daou anezhe a voe tapet gant an Alamaned, lazhet e voe ar re all, pevar anezhe a zo douaret er Brittany American Cemetery e Montjoie-Saint-Martin e departamant Manche e Bro-C'hall) hag er memes deiz ur B-17G-75-BO (marilhet 43-37875 ha kodet H8-?, 486vet Bombing Group, 835vet Bombing Squadron) gant nav nijour en e vourzh; daou anezhe a voe tapet gant an Alamaned, lazhet e voe ar re all, douaret int er Brittany American Cemetery e Montjoie-Saint-Martin.\nEnoret eo bet Gwipavaz gant Kroaz ar Brezel 1939-1945.\nChapel Intron-Varia ar Reun.\nIliz katolik Sant Pêr ha Sant-Paol.\nIliz katolik Sant Pêr ha Sant-Paol (1952-1955) gant ur porched savet e 1563.\nChapel Itron-Varia ar Reun.\nChapel Sant Eozen.\nKalvar kizellet gant Yann Larc'hanteg (1883).\nManer ar Vizag.\nSoudard en tirlu e oa. Mervel a reas e miz Even 1940, e-pad an Eil Brezel Bed.\nAerborzh Brest-Breizh, bet savet diwar an nijva milourel krouet e 1917 war blateiz Lanruz.\n1946 : Yann-Loeiz Rozeg, skrivagner brezhonek\nKernev-Veur Kelliwik 1982\nAlamagn Barsbuttel 1986\nRoumania Puszradaróc 1990\n(br) Gwipavaz war lec'hienn Geobreizh\nAdtapet diwar « https://br.wikipedia.org/w/index.php?title=Gwipavaz&oldid=1970839 »


Baleadenn ba’ Plistin – Notre Dame Guingamp\n12 mai 2017 NDCultures0\nKemeret hon eus ar c’harr-boutin evit mont da Blistin da welet dismantroù dourdi gall-ha-roman an Hogolo. Eno en em walc’he an dud, savet e oa bet en eilvet kantved goude ar C’hrist.\nGoulennoù hon eus bet, ha goude hon eus kemeret adarre ar c’harr-boutin evit mont da gKern Barnenez. Krog oa da sevel er bloavezhioù 4700 a-raok ar C’hrist evit al lodenn goshañ, hag er bloavezhioù 4200 kent JK evit an eil lodenn. Servijañ a rae da sebelliañ ar re varv pinvidik, renerien ar meuriad. Ur bern maen eo gant bezioù dindan.\nDebret hon eus merenn e-kichen rinier Montroulez.\nGoude merenn omp bet o weladenniñ ur c’hastell e-kichen Brest, eus familh Kergroadez. Ur c’houldri oa, un ti evit ar pichoned. E 1498 e oa bet savet, diouzhtu goude brezelioù relijiel e Bro-C’hall. Pinvidik oa ar perc’henn, markiz e oa.\nArebeurri oa e-barzh ar c’hastell, berr oa ar gweleoù peogwir e krede an dud e vijent mouget gant o zeod en ur gousket. Er skalier e oa toulloù evit sellet ouzh an dud a oa er sal vras evit spïañ anezhe ha sellet ouzh an nor-dal. Evit aveliñ ar c’hastell ha sikour ober tan e oa toulloù bihan dindan ar prenestroù, hag evel-se ne veze ket digoret ar prenestroù hag an enebourien n’hallent ket dont-tre.\nUr jardin gant plant evit pareañ (louzaouiñ) an dud oa eno : louzaouenn an hañv (muguet) zo ur blantenn fall, poezon eo, stlanvesk (plantain) a-enep ar flammadennoù, pe c’hoazh louzaouenn an darvoued (chelidoine).\nDesket hon eus penaos ober soavon gant ludu ha druzoni.\nDispleget zo dimp penaos e veze klasket gant ur wialenn an andonioù pe naozioù dindan an douar.\nAzened oa en ur park e-kichen ar c’hastell.\nHir a-walc’h oa evit dont en-dro, met un aergelc’h plijus oa er c’harr-boutin.


OPAB – Radio Naoned\nTARZH AN NOZ – Meurzh 18/01/2022\n– Visant Roue, rener studi ha diorren en OPAB, a lâr hiroc’h deomp diwar-benn ar c’hentelioù brezhoneg a vo kinniget e skol-veur Naoned.\n– Ar gronikenn Desaver buzhug.\n– Gweladenn heñchet Roazhon an tiez-prenn ha tangwall 1720.\n– Ar c’haner Voyou.\n– Derc’hel a rimp gant atersadenn Visant Roue, rener pol studi ha diorren e Ofis Publik Ar Brezhoneg. Displeg a raio deomp peseurt doare stummadur a vo kinniget d’an dilennidi d’ar 24 a viz Gwengolo en Henbont\n– 2 vunutenn evit kompren: hiziv e vo displeget deomp gant Morgane Bramoullé perak n’eo Ploudon ur blanedenn ken.\n– Rann diwezhañ hon heuliadenn kinniget gant Morgane Cotten :\nDiskoachañ ker Roazhon a-dreñv daoulagad Lena Louarn.\n– Hag un ton all da selaou gant ar strollad Inüit\nTARZH AN NOZ – Yaou 16/09/2021\nDa glevet en abadenn fenoz :\n– Visant Roue, rener pol studi ha diorren e Ofis publik ar brezhoneg a zisplego deomp peseurt doare stummadur a vo kinniget d’an dilennidi d’ar 24 a viz Gwengolo en Henbont\n– Diskouez din: ur gronikenn nevez da reiñ mennozhioù diskouezadegoù deoc’h e Bro-Roazhon ha Bro-Naoned. Hiziv e vo kaoz eus “Mes années 70, clichés de campagne” e ekomirdi Roazhon\n– Pevare rann hon heuliadenn kinniget gant Morgane Cotten : Diskoachañ ker Roazhon gant daoulagad Lena Louarn.


Afer Faber - Keit Vimp Bev\nE Kambr ar SteredDiskornet\nHome / Levrioù / Levrioù 16 vloaz ha muioc'h / Afer Faber\nSellet er baner “Barrek !” zo bet ouzhpennet er baner.\n97 er stok\nAfer Faber quantity\nISBN: 978-2-86824-342-3 Rummadoù : Levrioù, Levrioù 16 vloaz ha muioc'h, Nevez Product ID: 3435\nE Sant-Malo eo ganet Jakez-Erwan Mouton ha studiañ a reas ar brezhoneg hag ar saozneg e skol-veur Roazhon. Kelenner istor – e brezhoneg – e voe goude evit klasoù divyezhek skolaj Sant Stanislas e Lokournan. Kelenn an istor a blij dezhañ met ivez he leurenniñ, ha pa vefe unan deuet eus ur c’hevandir all pe eus ur bed all. Meur a levr en deus bet tro da skrivañ pe e vefe evit Priz ar vugale pe evit Priz ar Yaouankiz : Mignon d’ar Sklaved, Katrina, Tangi hag ar merien, ha, nevesoc’h zo No pasaran ha Stourm ha karantez, Erin go bragh.\nRummad Priz ar Yaouankiz\n11×18 cm / 148 p.\nRoit an ali kentañ war “Afer Faber” Cancel reply\nMarteze e vefec'h plijet ivez gant kement-mañ…\nKele… yer !


Paotr an douar eo bet da zigentañ Gwilhou Kergourlez a-raok kemer perzh er J.A.C. (Yaouankizoù kristen ar maezioù) ha dont da vezañ prezidant evit Penn-ar-Bed. D'ar mare-se, goude ar brezel, e reer kalz gant ar c'hoariva evit heñchañ ar re yaouank da vont war-raok gant ar modernaat. Setu peget virus ar c'hoariva e penn Gwillou a ya kuit da Bariz da zeskiñ ar vicher komedian. Met lemm eo e bluenn hag e krou ur pezh kentañ e 1958 "Les deux ogres ou le coup de soleil". Berzh a ray gant pezhioù e-giz "Credo Sauvage", "Tard dans la Nuit", "La Chasse Présidentielle" krouet e Roazhon e 1975. Ar fed da labourat e Breizh a lak anezhañ da glask e awen e hengoun e bobl. E bezhioù-c'hoari a vo lakaet e brezhoneg ha c'hoariet ur bern e Breizh gant Teatr Penn ar Bed renet gant Remi Derrien. Bitekle (1978), Dahud (1981), 'Benn warhoaz vo deiz c'hoaz (1992). E 1989 e kemer perzh e lidoù Pemp kant bloavezh Chapel Intron Varia Kerzevot en Erge-Vras. Krouiñ a ra ur pezh lennet "Bosenn Eliant" ur rapsodia, sonerezh gant Michel Boedec. Aet eo war e leve e Bourgogn e 1994 lec'h en deus skrivet e eñvorioù en ul levr plijus ken-kenañ : "Au pays des vivants et des morts" lec'h e kont buhez an dud e Bro Eliant a-raok ar brezel. Skrivet en deus barzhonegoù ha danevelloù war an diwezh ha eñ mervel da 88 vloaz e Bro Vourgogn, d'an 8 a viz du 2014. Ur romant diwar e zorn ha diwar dorn e wreg al livourez Nina Vidrovitch a zo bet embannet e diwezh 2018. Kontañ a reont doare tud eus metou an arzourien e Pariz deuet da gemer perzh er Rezistañs e Kernev-Izel e-pad ar brezel bed diwezhañ.\nAdtapet diwar « https://br.wikipedia.org/w/index.php?title=Gwilhou_Kergourlez&oldid=1855172 »


labourer - Wikeriadur\nDiwar an anv-kadarn labour hag al lostger -er.\nlabourer /laˈbuːrɛr/ gourel\nDen a labour\nTalvoudusoc'h eo marteze, rak eur Roue braz ha pinvidik a c'hell paea ar vad a reer evithan, el leac'h eul labourer paour ne ket evit hen ober. — (Lan Inizan, Emgann Kergidu Lodenn 2, J.B. hag A. Lefournier, Brest, 1878, p. 75.)\nDen a labour kalz\nEur gwall labourer eo. — (Jules Gros, Le trésor du breton parlé Deuxième Partie, 1970, p. 299.)\nPetra a zo kaoz d'ul labourer mad da chom yac'h ? - Abalamour ma laosk avel dre an toull a gac'h. — (Jules Gros, Le trésor du breton parlé Troisième Partie, 1974, p. 329.)\nAn diviner a hounez e voued, al labourer na ra ket. — (Jules Gros, Le trésor du breton parlé Deuxième Partie, 1970, p. 299.)\nEur homander mad a zo gwelloh evid daou labourer. — (Jules Gros, Le trésor du breton parlé Deuxième Partie, 1970, p. 299.)\nAn diviner a c'hounez e voued, al labourer na ra ket. — (Jules Gros, Le trésor du breton parlé Troisième Partie, 1974, p. 302.)\ngalleg : travailleur (fr)\nFurm dic'hour eus ar verb labourat en amzer-vremañ.\nlabourer /la.bu.ʁe/ verb kreñv strollad 1añ (displegadur)\nArat, treiñ douar.\nAdtapet diwar « https://br.wiktionary.org/w/index.php?title=labourer&oldid=310241 »\nVerboù eus ar strollad kentañ e galleg\nWikeriadur:Displegadurioù a vank e galleg\nKemmoù diwezhañ degaset d'ar bajenn-mañ d'an 24 Gen 2021, da 14:18.


Muskadig - Wikipedia\nAr Muskadig zo un anvadur orin kontrollet (AOK) hag ur plantenn-win a vez gounezet kalz en ur winieg a 26 000 devezh-arat (13 000 ha) , er c'hreisteiz hag er reter da Naoned (gant un tamm douar er Maine-et-Loire hag er Vendée). Aparchant eo da familh ar blantenn-win "melon" a gaver un seurt all e Bourgogn. Ar "melon breizhat" eo an anv all dezhañ.\nGwinieg Muskadig e Ruvelieg.\nEvit ober ur gwin gwenn sec'h e vez gounezet hag a zo bet roet an "anvadur kontrollet an orin" A.O.C. e 1937 (dazkemmet gant dekred an 19 a viz Gwengolo 2001), a zo graet diwar skodoù-gwini anvet melon de Bourgogne (an anv orin) pe muscadet er c'hornad. Anv ar blantenn-win a zo aet d'ober hini ar gwin koulz hag an anvadur ofisiel.\n3 Identelezh vreizhat ar Muskadig\n3.1 Muskadig Roparz Hemon\n3.2 Afer Gwin Breizh\nPeurvuiañ, ouzhpenn ar ger "Muscadet", e vez skrivet sur lie (pe sur lies) war ar boutailhadoù, da lavaret eo "diwar e vamm". Evit se e rank ar gwin chom ur goañvezh e beolioù, pe tonelloù, ha bezañ c'hoazh o c'hoiñ war e vamm a-benn ar c'houlz ma vez lakaet e boutailhoù, da lavarout eo etre ar 1añ a viz Meurzh hag an 30 a viz Gouere, pe etre ar 15 a viz Here hag an 30 a viz Du.\nKastel domani l'Oiselinière e Gored.\nMeur a anvadur zo d'ar muskadig :\nMuscadet Coteaux-de-la-Loire, termenet e dekred ar 14 a viz Du 1936, dezhañ ur gorread a 1000 devezh-arat (500 ha) e 24 c'humun. Ur gwin sec'h, temzet, bividik, gouest da zareviñ er boutailhoù.\nMuscadet Côtes-de-Grandlieu, termenet e dekred an 29 a viz Kerzu 1994, er c'hreisteiz d'al Lenn-Veur, en ur gorread a 1200 devezh-arat ( 600 ha) e 19 kumun, 2 anezho e Vendée.\nMuscadet Sèvre-et-Maine, termenet gant dekred an 9 a viz Here 1995, en ur gorread a 20 000 devezh-arat (10 000 ha) e 23 c'humun. Hennezh a ya d'ober 80% eus ar gwin aozet er vro.\nIdentelezh vreizhat ar MuskadigAozañ\nAbaoe e oa dispartiet tiriad Breizh e div rannvro (Bretagne ha Pays de la Loire) e vez ur breud diwar-benn identelezh gwinnieg Muskadig : gwinnieg Breizh pe e touez gwinioù Traoñnienn al Liger? Dont a reas al lodenn vrasañ eus gwinierien Bro-Naoned da emezelañ da Interloire er bloavezhioù 2000, ur framm micherel a vod gwiniegoù eus al Liger : mont a reas gwinioù Naoned eta gant gwinieg Anjev, gwinieg Saumur ha gwinieg Teurgn. Gwinierien all o deus emezellet e-barzh Produet e Breizh : gwinierien La Noëlle e Bro-Ankiniz ha Drouet Frères er Chapel-Huelin. Produerien all a chom dizalc'h eus seurt frammoù kenwerzhel.\nMuskadig Roparz HemonAozañ\nUr bloavezh e oa bet aozet Muskadig Roparz Hemon gant Alan Coraud, gwiniegour e Lavreer-Botorel da skoazellañ skolaj Roparz Hemon er Releg-Kerhuon.\nAfer Gwin BreizhAozañ\nDaou saver-gwin eus Meliner zo kroget, e 2006, da skrivañ « gwin Breizh » war o boutailhadoù muskadig gant tikedennoù divyezhek.\nKlemm zo bet savet gant ar velestradurezh c'hall dirak ar prokulor war zigarez e klasker « touellañ gant un anvadur direizh ». Difennet e vije ober anv eus « vin breton» war zigarez emañ gwinieg ar muskadig er Pays de la Loire. Un A.O.C eo ar muskadig abaoe 1936. En amzer-se ne oa ket eus ar Pays de Loire.\nA-benn ar fin eo bet distaolet klemm ar velestradurezh :, ha ret e vo dezhi plegañ: gwir zo da gomz eus "gwin eus Breizh", un anv dereatoc'h ha reishoc'h e-keñver yezhadur ar brezhoneg.\nMuskadig, gwin Breizh : \nAdtapet diwar « https://br.wikipedia.org/w/index.php?title=Muskadig&oldid=1638297 »\nDernière modification le 16 Ebr 2015, à 13:05\nKemmoù diwezhañ degaset d'ar bajenn-mañ d'an 16 Ebr 2015, da 13:05.


Paimpol 2019 - Festival du Chant de Marin en Bretagne - EMGAV D’AN 2, 3 ha 4 a viz EOST 2019\nEVIT 30 VLOAZ GOUEL KAN AR VARTOLODED !!!\nTrizekvet abadennoù Festival Pempoull – Gouel Kan ar Vartoloded ha Sonerezhioù Morioù ar Bed – o deus dalc’het mat d’o ger.\nRe abred omp c’hoazh evit sevel ur bilañs sifret dre ar munud eus ar gouel, met dleout a rafe an niver a arvesterien chom tost ouzh sifroù 2015 ha berzh bras a oa bet graet dija (155 000 gweladenner)… Ur gwenervezh kaer, ur sadornvezh karget mat hag ur sulvezh un tamm siouloc’h met heoliet mat ! Brav e oa an amzer, hag a-du e oa an avelioù, evit doare… Nemet evit an Nizwa, boutr eus Oman, hep keflusker ebet, ha ne oa ket deuet a-benn da vont a-enep d’ar morredennoù. Ar Belle Poule a oa da zont ivez, a chomas sac’het ha n’hellas ket bezañ dreset en koulz. Spi hon eus d’o degemer ur wech all.\nAn abadennoù evit ar bloaz o deus kadarnaet ar plas dalc’het hiviziken gant Gouel Kan ar Vartoloded war roll an darvoudoù sevenadurel pennañ e Breizh : chom a ra en Top 4 – ar vegenn eus gouelioù Breizh, gant Gouelioù Etrekeltiek an Oriant, an Erer Kozh hag an Hellfest.\nC’hoant o deus an aozerien da drugarekaat a wir galon an holl re o deus roet an dorn da gas ar gouel da ober kement a verzh : ar gevelerien brevez hag ensavadurel, mesened, youladed niverus (1700), gopridi, kevredigezhioù, bagoù – bihan ha bras – gant o akipajoù, arzourien ha teknisianed, pourchaserien, hag holl servijoù deuet da reiñ skoazell (servijoù teknikel ar gumun hag ar gumuniezh kumunioù, ADTM, polis, archeriezh…). Hep ankouaat ar festivalerien, evel just !\nGant e 7 leurenn, 160 strollad, 2000 arzour, 200 bag hengounel… barrek eo bet Gouel Kan ar Vartoloded da ziskouez ivez e vez aketus ha doujus an dud ouzh an talvoudoù bet dibabet gantañ – gwriziennet ha digor, kengret, gwirion ha krouüs. Mennet eo da vont pelloc’h gant an hent-se. Evit gwir emañ lec’hiet Gouel Kan ar Vartoloded e kroashent sevenadurioù ar bed a-bezh, ha war-un-dro e vez dispaket gantañ identelezh Breizh evel m’emañ : madelezhus, brokus ha degemerus. Kemer perzh a ra ar festival er c’hejadennoù hag eskemmoù etre pobloù ha sevenadurioù, etre rummadoù, etre Pempoulliz ha gweladennerien… Bez ez eo ar festival dres ar pezh a fell dezhañ bezañ : ur gouel meur denelour hag a vent denel…\nEvel just n’eo ket bet peurvat pep tra. Start eo lakaat ur « mekanik » ken bras da dreiñ, 4 devezh ’pad, hep bevañ un nebeud momedoù un tamm diaesoc’h. Mennet eo Gouel Kan ar Vartoloded da zerc’hel da glask gwellaat an traoù hag araokaat, en ur selaou e festivalerien hag e youladed.\nAdal vremañ evelkent e c’hell ar skipailh aozañ reiñ emgav deoc’h war porzh Pempoull evit ar gouel da zont : dalc’het e vo d’an 2, 3 ha 4 a viz eost 2019. Bez e vo e 30 vloaz…\nPrezidant kevredigezh Gouel Kan ar Vartoloded\nFacebook 11 580\nTwitter 1 059


Moizez - Wikipedia\nMoizez, gant Taolennoù al Lezenn, livet gant Rembrandt.\nMoizez, livet gant José de Ribera\nMoizez, pe Moshe, a voe digabestrer ha lezenner Israel. Bez' ez eo unan eus profeded ar yuzevien, ha kontet eo da vezañ skrivet an Torah. Anavezet eo ivez gant ar vuzulmaned ha tud ar relijion bahá'í.\nE istor[kemmañ | kemmañ ar vammenn]\nMab e oa da Amram ha d'e wreg Jochebed. Hervez ar Bibl e oa bet gourc'hemennet gant ur faraon lazhañ paotredigoù ar yuzevien en Egipt. Ur vamm neuze a laoskas he mabig da vont gant red an dour en ur gavell war ar stêr Nil. Ha dastumet e voe ar bugelig gant merc'h ar roue.\nHervez ar Bibl[kemmañ | kemmañ ar vammenn]\nTeir lodenn zo e buhez Moizez, 40 vloaz pep hini.\nYuzev advabet gant merc'h Faraon, pa oa an Hebreed dindan gazel-gê hag o kiañ evel sklaved, e tegouezhas da Voizez gwelout un eilmestr egiptat o vazhata ur Yuzev. Lazhañ a reas ar bazhataer, ha ret e voe dezhañ tec'hout.\nSkoazell a roas da verc'hed beleg Midyan, Yitro (pe Jethro). Kemer a reas unan anezho da wreg, Zipora (pe Sefora) hec'h anv. Mesaer deñved e voe neuze.\nD'e 80 vloaz e teuas Doue da ziskuliañ dezhañ ar gefridi a oa bet aozet evitañ, a-greiz ma oa gant e zeñved. Kas a reas bugale Israel e-maez Egipt betek Bro-Ganaan. Mervel a reas pa oa o vont da zegouezhout eno, a-wel dezhi, d'e 120 vloaz.\n↑ Troidigezh an Testamant Kentañ gant An Tour-Tan, levrenn gentañ, p 57\n↑ Troidigezh ar Bibl gant Gwilh ar C'hoad, p 50\n↑ Hervez Er 2 18-22 e oa Zipora ur verc'h da Reouel, beleg Midyan.Met en Er 3, 1 hag en Er 4 18-19 ez eo Yitro anv tad-kaer Moshe (Moizez). Daou hengoun disheñvel.\nAdtapet diwar « https://br.wikipedia.org/w/index.php?title=Moizez&oldid=1945073 »


Rechnitz (hungareg : Rohonc, Rohoncz, tchekeg : Rohunac, Sloveneg Prekmurje : Rohunc, romani: Rochonca) a zo ur gumun e Burgenland e distrig Oberwart en Aostria. 3 116 annezad (71 annezad/km²) a zo enni (sifroù ar 1añ a viz Genver 2010). 43,8 km² eo gorread ar gumun.\n4 Tud vrudet\nE Su Burgenland emañ Rechnitz, tost ouzh harzoù Hungaria, e-kichen Bozsok and Szombathely. Menezioù uhelañ Burgenland (alamaneg: Geschriebenstein, hungareg: Írott-kő) a gaver war dachenn ar gumun.\nBerek 1920/1921 e oa Rechnitz ur gumun eus Hungaria, evel ma oa stad Burgenland en he fezh. Abaoe 1898 e veze implijet an anv hungarek Rohonc, diwar urzh gouarnamant Budapest. E 1919, da-heul ar Brezel-bed kentañ ha dre feur-emglev Saint-Germain ha hini Trianon, e voe roet Burgenland da Aostria. Diwar 1921 e voe neuze ur gêr eus stad Burgenland.\nE-pad an noz etre ar 24 hag ar 25 a viz Meurzh 1945 e voe lazhet e-tro 200 yuzev hungarat e-kichen Rechnitz. N'eo ket bet adkavet c'hoazh o c'horfoù. Ar skrivagnerez aostrian Elfriede Jelinek he deus savet ur pezh-c'hoari (Rechnitz – der Würgengel) diwar-benn al lazhadeg. Un darvoud heñvel a c'hoarvezas e Deutsch Schützen.\nEngelbert Kenyeri (Sozialdemokratische Partei Österreichs |SPÖ) eo a zo maer Rechnitz. 23 dileuriad a zo er c'huzul-kêr :\n14 eus SPÖ\n9 eus ÖVP (sifroù dilennadeg 2007).\nAlamagn : Alzey, Rheinland-Pfalz (abaoe 1981)\nHungaria : Lábatlan (abaoe 2003)\nChristian Kolonovits, soner\nGustav Pick, sonaozer\n↑ Bozsok :Welcome to Hungary!, Compalmanach http://www.1hungary.com/info/bozsok/\n↑ Historians Dispute Journalist's Claims: Mass Murder as Party Entertainment? - International - SPIEGEL ONLINE\n↑ Le Monde, 29 a viz Mae 2010, pajenn 23\nLec'hienn ofisiel kêr Rechnitz\nAdtapet diwar « https://br.wikipedia.org/w/index.php?title=Rechnitz&oldid=1464840 »\nKemmoù diwezhañ degaset d'ar bajenn-mañ d'an 4 Ebr 2013, da 16:50.


38 39 40 - 41 - 42 43 44\n20 - 30 - Bloavezhioù 40 - 50 60\nDiwar-benn bloaz 41 an deiziadur juluan eo ar bajenn-mañ\nEvit ar bloaz -41, gwelet ar bajenn : -41\nEvit an niver 41, gwelet ar bajenn : 41 (niver)\n794 AUC (Ab Urbe Condita = goude diazez Kêr Roma) / 0041 PC (goude ganedigezh J.-K.)\n1.2.1 Impalaeriezh roman\n1.2.2 Breizh (-Veur)\n2 Ganedigezhioù 41\n3 Marvioù 41\nKlaod (Tiberius Claudius Nero Drusus)\nImpalaer : Kaligula (Caius Julius Caesar Germanicus), adalek ar 16 Meurzh 37. Drouklazhet eo da heul e wreg Caesonia hag e verc'h ar 24 Genver gant gward ar Bretoridi kaset gant Cassius Chaerea. Embannet eo Klaod (Tiberius Claudius Nero Drusus), ar 25 Genver (> 13 Here 54)\nKoñsuled : C(aius) Caesar IV & Cn(eus) Sentius Saturnius.\nIrienn a-enep da Galigula ma kemer perzh Senedourien zo, ar frankizidi, prefeded ar pretordi ha daou dribun eus ar c'hohortennoù pretorian, Cassius Chaerea ha Cornelius Sabinus. Divizet eo e vo taget an impalaer da greisteiz pa zeuio er-maez eus arvest ar c'hoarioù palatin.\nMuntr Kaligula (25 bloaz) en e balez gant Charea hag an iriennerien all (24/01). Marv dishêr e klask ul lodenn eus ar Sened profitañ eus an degouezh evit addiazezañ ar renad republikan. Met disoñjet o doa pouez an arme. Anavezet da impalaer eo Klaoda, mab da Drusus eontr kozh Kaligula, gant ar bretorianed. 51 bloaz eo. Rediet eo ar Sened da asantiñ goude un nozvezhiad marc'hata.\nEvitañ da vezañ un den onest, desket ha sirius, chom a ra Klaoda un den gwan ha dizampart koulskoude. A-hed e ren e vo paket gant iriennoù e wragez, Mesalina hag Agrippina, pe e chomo dindan levezon e frankizidi, anezho tud speredek, c'hoantek ha ganto ur spered kas war-raok. Int-i eo a vo gwir mistri ar gouarnamant.\nAotreet eo ar frankiz relijiel en-dro gant Klaoda evit Yuzevien an impalaeriezh met difennet eo an abostolerezh evit Yuzevien Roma.\nWar ar Roen e c'hwit un argas german a-enep ar Romaned.\nTamallet dezhañ e avoultriezh gant Livilla, c'hoar Agrippina, eo harluet Seneka e Korsika.\nDe situ orbis, gant Pomponius Mela.\nAdminios, Togodumnos, Caratacos, mibien Kunobelinos\nHerod Agrippa Iañ, gouarnour Jude, a zeu a-benn da vezañ anvet roue gant Klaoda.\nKregiñ a ra diskibled Jezuz Nazareth da stummañ kumuniezhioù e-touez an Diaspora, dreist-holl e Damask, war aod ar mor Kreizdouar hag e Antiokia. Evit ar wech kentañ e vez graet "kristenien" anezho (eus ar gresianeg Christos, Eouliet, Mesiaz). Degemeret e vez ar Baganed en o mesk ar pezh a laka enebiezh ar Farizianed da sevel. Gwasket gant a re-mañ e laka Herod Agrippa Iañ herzel Pêr ha Jakez, breur Yann, a zo lazhet.\n30 Kerzu 41 (pe 40) : Titus, impalaer roman.\nTiberius Claudius Caesar, anavezet gwelloc'h dindan an anv Britannicus, mab da Glaoda ha da Mesalina.\nMartial (bloaz ganedigezh gwirheñvel), barzh latin eus Hispania\n24 Genver : Caligula, impalaer roman, drouklazhet gant ar warded pretorian.\n24 Genver - Julia Drusilla, merc'h Caligula, drouklazhet.\nDibenn ar bloaz - Julia Livilla, merc'h Germanicus, nizez Klaoda, lakaet da vervel gant an naon en he harlu.\nRoll ar Pennoù Stad e 41\nAdtapet diwar « https://br.wikipedia.org/w/index.php?title=41&oldid=1921538 »\nDernière modification le 1 Gen 2022, à 13:22\nKemmoù diwezhañ degaset d'ar bajenn-mañ d'an 1 Gen 2022, da 13:22.


A-gevret e Kampus Diwan Penharz - Skolaj Diwan Kemper Jakez Riou\nSkolaj Diwan Jakez Riou 2866 …\nDimeurzh vintin e oa bet bodet skolidi, skolajidi, studierien Kelenn, kelennerien hag implijidi all evit luc'hskeudenn an distro-skol. Evit an 250 bennak a dud-se e teuio buan Kampus Diwan Penharz da vezañ re vihan. En displegañ o deus graet tud Diwan d'ar gelaouennerien bodet diwar intrudu Evel-just e Ti ar Vro Kemper. Gant Ofis ar Brezhoneg eo bet brastreset mont war-raok ar c'helenn dre soubidigezh ha dre zoareoù divyezhek e Kemper hag er c'humuniezhioù tro-war-dro. Gant Divskouarn eo bet embannet ez a tamm-ha-tamm war-raok o labour da lakaat degemer ar vugaligoù e brezhoneg er magourioù. Ar pal eo ma c'hello pep familh he deus c'hoant dibab un deskadurezh vrezhonek dre soubidigezh pe divyezhek d'he bugale. Chom a ra labour war ar stern !\nKreiz ar biramidenn\nBarr ar menez


Pavol Jozef Šafárik - Wikipedia\nPavol Jozef Šafárik (13 a viz Mae 1795 - 26 a viz Mezheven 1861) a oa ur yezhour, prederour, istorour ha barzh slovak.\nGant Josef Dobrovský ha Jernej Kopitar e voe Pavol Jozef Šafárik unan eus diazezerien ar studioù slavek modern. Evel e genvroad Ján Kollár e kemeras perzh, a-zevri, en adsav ar sevenadur slovakek hag en emsav hollslavek.\nGanet e voe e Kobeliarovo, e rannvro Košice, e reter Slovakia. Mont a reas d'ar skol e Rožňava, etre 1805 ha 1808, hag eno e teskas latin, alamaneg hag hungareg. Kernderc'hel a reas e studioù e Dobšiná hag e lise Kežmarok. Eno e tarempredas tud yaouank eus Polonia, Serbia hag Ukraina. E studioù uhel a gasas e skol-veur Jena, en Alamagn, adalek 1815. Eno, goude Brezelioù Napoleon, e oa un avel a frankiz o c'hwezhañ e-touez ar gelennerien hag ar studierien. Mont a rae Šafárik da gentelioù istor, yezhoniezh, prederouriezh ha skiantoù an natur. E-pad e amzer eno e troas e tchekeg skridoù henc'hreskianek, latin pe alamanek, evel Ar c'houmoul gant Aristofanes, pe Maria Stuart gant Schiller. Kuitaat a reas skol-veur Jena, ne ouier ket mat perak, marteze dre ziouer a arc'hant. E 1817 en em lakaas da labourat evel kelenner-ti evit ur familh bourc'hizien eus Bratislava.\nE 1818 e embannas Pavol Jozef Šafárik, gant František Palacký, ur studiadenn war al lennegezh, skrivet e tchekeg (Počátkové českého básnictví obzvláště prozodie), un oberenn awenet gant ar romantelezh ha gant ar vrogarantez, disheñvel-mat diouzh klaselezh ar rummadoù kent.\nEus 1819 da 1833 e voe kelenner, ha rener, en ul lise e Novi Sad e Serbia. D'ar mare-se ivez e voe kinniget dezhañ, e 1830, krouiñ ul levraoueg slavek e Sant-Petersbourg, gant daou yezhour all, Václav Hanka et František Ladislav Čelakovský. E Novi Sad e studias al lennegezh serbek. Pa oa eno ivez e timezas, d'ar 17 a viz Mezheven 1822, gant Júlia Ambrózy, ur plac'h yaouank eus ur familh en he aez hag a ouie komz serbeg, slovakeg, tchekeg ha rusianeg, hag a sikouras anezhañ kalz en e studioù.\nE 1833 en em stalias e Praha hag e 1841 e voe anvet da virour e levraoueg skol-veur Praha. Kenlabourat a rae ivez gant kevredigezhioù gouiziek eus Varsovia, Berlin, Aostria... E 1848 e voe anvet da gelenner yezhoniezh slavek e skol-veur Praha, met e zilez a roas kerkent ha 1849 ha chom a reas e penn al levraoueg hepken. En torkad pennadoù Hlasowé o potřebě jednoty spisowného jazyka pro Čechy, Morawany a Slowáky, embannet gant Ján Kollár e 1846, e savas Šafárik a-enep tezenn Ľudovít Štúr hag a ginnige ur yezh skrivet nevez evit ar slovakeg. Šafárik a selle ouzh Slovakiz evel ur bobl disheñvel diouzh o amezeien, hogen sevel a rae a-du gant ur yezh lennegel a vefe bet un doare tchekeg slovakaet.\nMervel a reas e Praha e 1861.\nE 1959 e voe krouet Skol-veur Pavol Jozef Šafárik, anvet evel-se en enor dezhañ, e Košice.\nPočátkové českého básnictví, obzvláště prozodie (1818, Pressburg), asambles gant František Palacký\nSlovanské starožitnosti(1837 + 1865, Praha)\nSlovanský národopis (1842- 2 embannadur, Praha)\n↑ Pavol Jozef Šafárik hervez ar slovakeg ; Pavel Josef Šafařík hervez an tchekeg ; Paul Joseph Schaffarik hervez an alamaneg\nAdtapet diwar « https://br.wikipedia.org/w/index.php?title=Pavol_Jozef_Šafárik&oldid=1707551 »\nDernière modification le 27 Mez 2016, à 10:49\nKemmoù diwezhañ degaset d'ar bajenn-mañ d'an 27 Mez 2016, da 10:49.


Logo Rama Studios, ur studio a embann meziantoù freeware\nFreeware zo ur meziant perc'hennet hag a vez tu implij met hep tennañ gounid eus outañ. Ur meziant freeware a c'hell bezañ implijet hep paeañ met en eskemm ez eo ret chom hep kemmañ anezhañ hep aotre, na lakaet da embann pe diskuilhet an doareoù d'e sevel. Daou skouer brudet eus ar freeware a vez ar meziantoù Skype hag Adobe Acrobat Reader.\nAr meziantoù doare Freeware, gant ma z'int reoù digoust a c'hell bezañ mammenn da arc'hantaouiñ ar perc'hennerien da skouer dre goulennoù arc'hant a youl vat. Bez 'zo ivez doareoù d'ar meziantoù gwellaet na c'heller kaout nemet dre prenañ "Freemium" pe Shareware a vez graet neuze eus ar stummoù-se. A-vras ar c'hodoù diazez bet implijet evit sevel ar freeware a chom kuzh, ar pezh a vez disheñvel diouzh ar free software pe meziantoù open source hag a vez embannet ivez dre un doare digoust.\nAdtapet diwar « https://br.wikipedia.org/w/index.php?title=Freeware&oldid=1740545 »\nKemmoù diwezhañ degaset d'ar bajenn-mañ d'an 23 C'hwe 2017, da 12:37.